Pertembungan Laut Abbasiyah-Byzantium

Semasa era kerajaan Abbasiyah, tiada siapa menyangka kerajaan yang menggantikan kerajaan Bani Umayyah itu berpotensi menjadi sebagai kuasa tentera laut terbesar ketika itu. Tetapi dengan memindahkan ibu kota pemerintahan dari Damsyik, Syria ke Baghdad, Iraq, ia secara tidak langsung bukan saja mengukuhkan kedudukan kerajaan berkenaan. Malah pada masa sama, ia sebenarnya menghindarkan kerajaan yang baru bertapak itu dari diganggu kerajaan Rom Timur/Byzantine yang pasti mengintai peluang di sebalik kekecohan yang membawa kepada pengakhiran kerajaan Bani Umayyah.

Ekspedisi Tentera Laut Abbasiyah

Setahun sebelumnya, Maharaja Rom Timur Theophilus mengadakan perjanjian damai dengan Khalifah Al-Mu’tasim dari kerajaan Abbasiyah. Perjanjian antara kedua-dua kerajaan bertahan sehinggalah khalifah mengarahkan satu ekspedisi ketenteraan digerakkan ke Constatinople pada tahun 842 Masihi. Ekspedisi tersebut diketuai panglima perang Abu Dinar dengan kekuatan tentera seramai 400 orang yang bertolak dari pelabuhan di Syam. Bagaimanapun, al-Mu’tasim mangkat tanpa mengetahui nasib malang yang menimpa angkatannya. Semasa dalam perjalanan, ekspedisi tentera laut dibadai ribut ganas yang mengakibatkan sebahagian besar kapal angkatan Abu Dinar musnah. Kapal-kapal perang yang terselamat memutuskan untuk berlayar pulang ke Syam dan Constantinople menghela nafas lega kerana terhindar dari serangan tentera laut Abbasiyah. Bagaimanapun pada tahun sama juga, Theophilus turut mangkat dan digantikan oleh Maharaja Michael III.

Semasa era pemerintahan Leo VI Yang Bijak, baginda ditentang oleh tiga individu iaitu Andronicus, anaknya Constantine dan bangsawan Eustace. Eustace bukan calang-calang orang kerana merupakan pemimpin tentera yang paling berpengaruh dalam empayar ketika itu. Tetapi pada masa sama, beliau juga turut berpakat dengan pemimpin-pemimpin Abbasiyah untuk menyingkirkan Leo VI. Rancangan tersebut turut mendapat sokongan Nicholas Mystikos yang dilantik sebagai Archbishop Constantinople yang turut memusuhi baginda secara rahsia. Untuk mendapat kepercayaan Leo VI, mereka menggunakan seorang pendeta Arab bernama Samonas untuk berkhidmat dengan baginda. Samonas bertanggungjawab membantu Leo VI mengetahui plot rampasan kuasa yang digerakkan oleh saudara-saudara perempuan simpanannya dan bakal isterinya Zoe Karbonopsina. Atas jasanya itu, Samonas menjadi orang kepercayaan baginda dan ditugaskan memantau perkhidmatan polis rahsia.

Namun, rancangan Eustace tidak menjadi kerana pengkhianatan Samonas diketahui oleh Leo VI dan dia ditangkap semasa cuba hendak melarikan diri ke Syam pada Mac 904 Masihi. Akibat pengkhianatannya itu, tokoh gereja Arab itu dihukum bunuh oleh baginda. Pada pertengahan Syaaban 291 Hijrah bersamaan Julai 904 Masihi, satu ekspedisi tentera laut Abbasiyah diketuai laksamana mereka yang terkenal Leo of Tripoli atau nama Islamnya Rashiq al-Wardami. Pada mulanya, angkatan dengan kekuatan 54 kapal dan 200 tentera setiap kapal seharusnya menuju ke Constantinople. Tetapi selepas mengetahui kekuatan pertahanan kota berkenaan, ekspedisi mengalihkan arah ke Thessaloniki, satu perkara yang mengejutkan tentera laut Byzantine ketika itu.

Thessaloniki menjadi pilihan Rashiq kerana dinding pertahanannya yang terbiar dan kekeliruan dalam kalangan pemimpin garison yang menjaga kota berkenaan. Selepas dikepung untuk beberapa ketika, beliau bersama tentera Abbasiyah lain berjaya mengatasi pertahanan Thessaloniki dan menyerang kota tersebut pada 29 Julai 904 Masihi. Selepas dijarah selama seminggu, barulah angkatan Abbasiyah ini pulang membawa harta rampasan perang terdiri daripada 60 kapal perang dan 22,000 tawanan perang termasuk perawi John Kaminatos yang meriwayatkan kisah penawanan bandar berkenaan. Kaminatos bersama ribuan tawanan lain dibebaskan oleh kerajaan Rom Timur sebagai tukaran kepada tawanan perang beragama Islam yang berada dalam tahanan mereka.

Pertembungan kuasa laut Abbasiyah-Rom Timur

1. Sicily

Selepas kerajaan Islam berjaya meluaskan pengaruh mereka di Afrika terutama Afrika Utara, tumpuan kini terarah pula kepada kawasan-kawasan di seberang Laut Mediterranean. Sicily sudah menjadi sasaran semasa era pemerintahan Muawiyah bin Abi Sufian r.a semasa beliau berkhidmat sebagai Gabenor Syam. Selepas beliau diangkat menjadi khalifah pertama Bani Umayyah, ekspedisi pertama digerakkan oleh Gabenor Muawiyah bin Hudaij ke Qawsara (Pantelleria sekarang). Qawsara menjadi sasaran utama kerana ia boleh menjadi tapak perlancaran serangan ke Sicily. Semasa era Bani Umayyah, bukan sekali dua serangan dilakukan ke atas pulau berkenaan dan setiap kali tamat ekspedisi, mereka berjaya membawa pulang harta rampasan perang dan tawanan perang.

Pada tahun 116 Hijrah, Ubaidah bin Abdul Rahman yang pada ketika itu merupakan wakil kerajaan Umayyah di Afrika Utara mengumpul kekuatan tentera untuk menawan Sicily. Walaupun ekspedisi tersebut membawa kepada penawanan Sicily, tentera Rom Timur yang berada di situ berjaya menawan beberapa tentera Islam termasuk Abdul Rahman bin Ziyad yang menjadi tawanan mereka selama empat tahun. Penawanan tersebut bagaimanapun tidak bertahan lama dan Sicily berjaya ditawan semula oleh Empayar Byzantine. Dua tahun selepas Abbasiyah menggantikan Bani Umayyah, Abdul Rahman bin Habib yang dilantik sebagai gabenor mereka di Afrika Utara bersiap sedia untuk cuba menawan semula pulau berkenaan. Proses penawanan pulau ini bersifat jongkang-jongkit di mana ia bersifat bertukar ganti ditambah dengan penentangan hebat dan pertelingkahan dalaman membabitkan orang Rom Timur. Sicily hanya jatuh sepenuhnya ke tangan orang Islam pada tahun 965 Masihi.

Proses penawanan Pulau Sardinia sudah bermula sejak era Bani Umayyah lagi iaitu pada tahun 89 Hijrah bersamaan 707-708 Masihi diketuai Ata’ bin Rafi. Serangan kemudian diteruskan oleh Abdullah bin Murra dengan panduan Gabenor Afrika Utara ketika itu, Musa bin Nusair.  Ekspedisi Abdullah berjaya membawa pulang ramai tawanan perang dan harta rampasan perang yang banyak termasuk emas dan perak. Bagaimanapun, tidak lama selepas itu Sardinia kembali ke tangan Rom Timur. Musa kemudiannya mengetuai satu ekspedisi menawan Sardinia pada 710 Masihi dan berjaya melakukannya walaupun semasa perjalanan, angkatannya hampir musnah dibadai ribut dan ombak.

Semasa era Abu Jaafar al-Mansur, Abdul Rahman bin Habib turut mensasarkan Sardinia sebagai sebahagian daripada kempennya menawan Sicily. Berita rancangan tersebut diketahui oleh Maharaja Byzantine ketika itu Constantine V yang mengarahkan kedua-dua pulau berkenaan diperkukuh pertahanannya dan rondaan kapal perang turut ditingkatkan di perairan kedua-dua pulau tersebut. Langkah yang diambil baginda ditambah dengan masalah dalaman yang melanda kerajaan Abbasiyah ketika itu (berkemungkinan isu Abu Muslim al-Khurasani) dan pergolakan di Afrika Utara, kedua-dua pulau berkenaan akhirnya dapat menikmati keamanan yang bertahan selama setengah abad.

Cyprus sudah menjadi sasaran kerajaan Islam sejak era pemerintahan Khulafa’ Ar-Rashidin lagi. Ekspedisi pertama tentera Islam ke Cyprus dimulakan semasa era Gabenor Muawiyah bin Abi Sufian r.a dan rancangan ini pernah dibentangkan kepada Umar al-Khattab dan Uthman bin Affan r.a. tetapi tidak mendapat lampu hijau dari kedua-dua khalifah berkenaan. Bagaimanapun, beliau berjaya juga mendarat di Cyprus dan mengadakan perjanjian dengan penduduk tempatan selepas berjaya mengalahkan mereka. Cyprus menjadi sasaran sebagai sebahagian daripada kempen perluasan kuasa kerajaan Islam ketika itu.

Dan Cyprus juga menjadi saksi kepada isu perjanjian yang dimeterai antara Khalifah Abdul Malik bin Marwan dan Maharaja Justinian. Dalam perjanjian tersebut, baginda bersetuju menyerahkan hadiah tahunan berupa wang berserta seorang hamba dan seekor kuda setiap hari kepada Justinian sebagai pertukaran kepada keamanan antara kedua-dua kerajaan. Kedua-duanya juga bersetuju berkongsi hasil pendapatan Cyprus secara sama rata. Bagaimanapun, ia tidak bertahan lama selepas kerajaan Umayyah mendapati Empayar Byzantine memindahkan sebahagian besar penduduk ke Hellespoint dan enggan menerima hadiah tahunan mereka berupa duit syiling yang dicetak dengan ayat suci Al-Quran.

Semasa pemerintahan Tiberius III, baginda memberi tumpuan kepada pertahanan empayarnya dari arah laut dan ini termasuk Cyprus. Bagi menjayakan rancangannya, baginda menghantar tiga bangsawan Cyprus yang diiringi seorang pegawai diraja untuk menyatakan permohonan melepaskan Cyprus kembali ke tangan Byzantine. Permintaan Tiberius III dikabulkan khalifah dan Cyprus kembali semula di tangan Empayar Rom Timur.

Semasa era al-Mansur, serangan ke atas Cyprus kembali dipergiatkan dan pada tahun 773 Masihi, angkatan baginda berjaya menawan pulau berkenaan dan menawan gabenor pulau tersebut. Tetapi al-Mansur tidak pula mengenakan sebarang cukai baru ke atas mereka dan membatalkan perintah kenaikan cukai yang dikuatkuasakan semasa pemerintahan Muawiyah r.a. Pada tahun 790 Masihi, Maharani Irene menghantar kapal perangnya untuk menawan semula Cyprus. Kapal perang Abbasiyah yang berpangkalan di Cyprus segera digerakkan dan berjaya menewaskan angkatan tentera laut Rom Timur. Antara tawanan perang mereka ialah komander Byzantine Theophilus yang dibawa menghadap khalifah ketika itu Harun ar-Rashid. Pada tahun terakhir pemerintahan baginda, Cyprus sekali lagi diserang bagi menamatkan pemberontakan orang Cyprus terhadap kerajaan Abbasiyah ketika itu. Serangan tersebut berjaya membebaskan 16,000 tawanan pemberontak termasuk seorang menteri Abbasiyah.

Pada abad ke-10 Masihi, laksamana tentera laut Rom Timur Himerios mengetuai serangan ke atas Damyana, komander garison Byzantine di Cyprus antara 909 hingga 910 Masihi. Menurut sejarawan al-Mas’udi, serangan tersebut berlaku akibat kegagalan pihak Cyprus mematuhi perjanjian di mana mereka harus menyerahkan separuh dari pendapatan tahunannya kepada kerajaan Byzantine manakala selebihnya diserahkan kepada kerajaan Abbasiyah. Damyana kemudiannya melancarkan kempen penawanan pulau berkenaan dan mengepungnya selama empat bulan. Serangan ini membuktikan bahawasanya Cyprus bukan lagi sebahagian daripada jajahan kerajaan Abbasiyah dan membuktikan penguasaan mereka di pulau berkenaan selama 300 tahun, bukannya pihak Rom Timur.

Serangan ke atas Crete sudah digerakkan sejak era Bani Umayyah lagi. Dan semasa era Harun ar-Rashid, baginda melantik Gabenor Syam Humayd ibn Ma’yuf al-Hamdani untuk mengetuai operasi ke atas Crete. Semasa era al-Ma’mun pula, baginda menghantar Abu Hafs ‘Umar ibn ‘Isa al-Andalusi atau al-Ikritish untuk mengetuai operasi penawanan Crete. Crete turut menjadi tumpuan kerajaan Umayyah yang berpangkalan di Sepanyol sebagai salah satu tapak penentangan al-Ma’mun.

Beberapa tahun selepas itu, berlaku pemberontakan oleh orang-orang Cordova ke atas amir mereka, Amir al-Hakam di Andalusia. Orang-orang Andalus ini tiba di Iskandariyah antara 814-815 Masihi dan terpaksa mempertahankan diri mereka daripada ancaman musuh. Mereka turut melantik Abu Hafs sebagai ketua rombongan mereka dan membantu beliau menawan Iskandariyah pada tahun 816 Masihi. Mereka menduduki kota berkenaan selama beberapa tahun sebelum baginda menghantar jeneralnya Abdullah bin Tahir ke Mesir untuk menyelesaikan permasalahan yang tercetus di Mesir.

Semasa era al-Mahdi, baginda menghantar tentera laut Abbasiyah ke Laut Marmara sebagai kesinambungan konflik baginda dengan kerajaan Rom Timur antara 781 hingga 782 Masihi. Bagaimanapun, ekspedisi tersebut hampir-hampir berakhir dengan kegagalan. Bagaimanapun, putera baginda dan pengganti al-Hadi iaitu Harun ar-Rashid berjaya mengadakan perjanjian di mana pihak Byzantine membayar sejumlah wang sebagai tanda penghormatan kepada Baghdad, gencatan senjata selama tiga tahun dan pembinaan pasar bagi membolehkan orang Islam membeli makanan di situ. Keadaan ini diteruskan semasa era Maharani Irene tetapi berakhir selepas Nicephorus I enggan memenuhi perjanjian sama dengan baginda. Murka dengan tindakan Nicephorus I, baginda meneruskan kempen ke atas Constantinople.

Pada abad kesembilan Masihi, hubungan Abbasiyah dengan Byzantine bersifat diplomatik di mana kedua-dua kerajaan sedia duduk semeja dan berunding berkenaan soal perang dan keamanan. Ini satu cara bagi membolehkan mereka mendapatkan keseimbangan dari segi kekuatan tentera masing-masing memandangkan kedua-duanya kerap menyimpan tawanan perang. Lokasi pertukaran selalunya dibuat di satu dataran di Sungai Lamis di mana tentera Islam berada di tebing timur sementara tentera Byzantine di tebing barat. Dalam 12 pertukaran, pertukaran selalunya mengambil masa antara dua hingga enam hari tetapi untuk pertemuan pertama, ia mengambil masa 40 hari.


Saintis Jumpa Minyak Di Angkasa Lepas?

Alam semulajadi menyimpan sejenis rezeki yang berkurun dirahsiakan daripada pengetahuan manusia. Herodotus telah melaporkan penggunaan bitumen pada benteng dan menara Babylon, yang diperolehi daripada tebing Sungai Issus dan Eufrat.

Petroliam pula telah digunakan China sekitar 3,000 tahun dahulu. Sejarah mengesahkan China sebagai peradaban pertama yang menggunakan petroliam (Deng, 2011).

Penggalian minyak pertama pun dijayakan China pada tahun 347, yang hanya 240 meter dengan menggunakan buluh (Ulrich, 1993).

Jadi minyak memang sudah lama menjadi sebahagian daripada cara hidup manusia. Tetapi kemajuan teknologi meningkatkan lagi kebergantungan industri pada sumber minyak.

Disebabkan itu juga terlalu banyak kemelut politik berlaku angkara minyak. Saddam Hussein sendiri pernah menduduki Kuwait secara haram, yang salah satu puncanya kerana minyak.

Empat perkara memainkan peranan penting di sebalik penghasilan minyak di perut bumi. Haba, masa dan tekanan telah mengubah fosil haiwan dan tumbuht-umbuhan menjadi minyak mentah (Than, 2005).

Di sini jelas ada prasangka jelas – perlu ada kehidupan untuk menghasilkan minyak. Jadi bagaimana Marikh boleh ada minyak?

Satu rumusan mudah boleh dibuat. Marikh pernah (atau masih) ada kehidupan. Berdasarkan kajian dua pakar biologi angkasa bernama Dirk Schulze-Makuch dan Jacob Heinz, Marikh mempunyai sebatian organik dipanggil “thiophenes” (Axe, 2020).

Sebatian ini ditemui pada lumpur kering yang digali Curiosity Rover.

Banyak jenis “thiophenes” ini berasal daripada sumber kehidupan, yang memakan masa berbilion tahun: fosil kehidupan yang ditimbus kemudian ditekan menjadi minyak.

Sungguhpun begitu “thiophenes” juga boleh terhasil melalui proses bukan kehidupan, seperti impak batu angkasa.

Maka Schulze-Makuch dan Heinz perlu membuktikan jika “thiophenes” Marikh bersifat biologi atau kimia.

Jika biologi, semestinya Marikh menyimpan minyak untuk digali demi kajian. Jadi status Marikh sebagai planet mengandungi minyak masih lagi dalam persoalan.

Tetapi Marikh bukan satu-satunya planet di luar angkasa yang (mungkin) mempunyai minyak. Zuhal mungkin sebuah planet bergas, tetapi ia mempunyai sebuah bulan bernama Titan.

Atmosfera bulan ini lebih tebal berbanding Bumi, dengan suhu sejuk, hujan ammonia dan juga adanya tasik, sungai dan laut – ais di Titan juga menggunung seperti gunung (Cain, 2019).

Titan juga mempunyai cecair hidrokarbon yang dijangka ratusan kali ganda lebih banyak berbanding rizab gas asli dan minyak mentah Bumi (Martinez, 2008).

Bahan hidrokarbon ini turun seperti hujan dan terkumpul seperti tasik atau tebing. Rizab gas asli di Bumi pula mencecah 130 bilion tan. Tetapi jumlah ini boleh diperolehi daripada beberapa dozen tasik hidrokarbon di Titan.

Dan 20 peratus permukaan Titan mempunyai ratusan tasik dan laut sedemikian. Ini menunjukkan bulan ini sangat kaya dengan sumber bahan api.

Dua penemuan ini – “thiophenes” Marikh dan tasik hidrokarbon Titan – membuktikan bahawa bahan api boleh dihasilkan tanpa kehidupan. Benar, status “thiophenes” Marikh masih belum ditentukan lagi (biologi atau kimia).

Tetapi tidak mungkin ada kehidupan di Titan, dengan suhu terlalu rambang antara 3.5ºC hingga -179.6ºC (O’Neill, 2016).

Proses yang sama juga dijangka berlaku di sebuah planet yang terletak di Galaksi Horsehead Nebula, 1,300 tahun cahaya jauh dari Bumi.

Di planet ini, terdapat hidrokarbon 200 kali ganda lebih banyak daripada jumlah air Bumi (1.386 bilion kilometer padu).

Hidrokarbon di sini dipercayai tercipta melalui rekahan molekul hidrokarbon daripada kem4t1an sebutir bintang (Wile, 2012).

RUJUKAN:

Axe, D. (2020, Mac 19). Scientists Found Oil on Mars. Or Truffles. The Daily Beast.

Cain, F. (2019, Ogos 2). How Habitable is Titan? NASA is Sending the Titan Dragonfly Helicopter to Find out. Universe Today.

Deng, Y. (2011). Ancient Chinese Inventions. Cambridge University Press. Halaman 40.

Martinez, C. (2008, Mei 2). Titan’s Surface Organics Surpass Oil Reserves on Earth. NASA.

O’Neill, I. (2016, Februari 25). ‘Doctor’ Cassini Takes Titan’s Temperature. Space.

Than, K. (2005, Oktober 11). The Mysterious Origin and Supply of Oil. Live Science.

Ulrich, V.H. (1993). The Great Well of China. Scientific American. 268 (6): 116-121.

Wile, R. (2012, November 27). Scientists May Have Found a Mega Ocean of Oil – On The Other Side of the Universe. Business Insider.


Pertempuran Gettysburg: Titik Penting Dalam Sejarah Perang Saudara Amerika

Dalam siri-siri pertempuran dalam Perang Saudara Amerika, Pertempuran Gettysburg yang paling dikenali kerana ia merupakan “turning point” kepada Perang Saudara Amerika. Dipercayai bahawa sebelum Gettysburg, Perang Saudara Amerika lebih berpihak kepada Konfederasi. Namun dalam pertempuran ini, kemenangan diraih oleh Kesatuan sekaligus menghalang kemaraan Konfederasi ke dalam wilayah Kesatuan.

Kemenangan demi kemenangan yang dicapai oleh Jeneral Lee telah membuatkan dia yakin untuk menyerang Utara buat kali kedua selepas gagal di Antietam pada musim luruh yang lepas. Memandangkan kemenangan-kemenangan sebelum ini telah menjatuhkan moral tentera Kesatuan dan juga menaikkan semangat tentera Konfederasi, ia dianggap sebagai detik yang paling sesuai. Lagipun ketika itu di Virginia, tentera Konfederasi dalam kepungan yang agak teruk, dan Lee mengharapkan dengan serangan kali kedua ke dalam Wilayah Utara yang dibawa penguasaan Kesatuan itu akan membantu mengalihkan perhatian Konfederasi ke atas Virginia.

Beberapa buah pertempuran sebelum Gettysburg seperti Second Bull Run, Fredericksburg dan Chancellorsville, adalah rentetan pertempuran-pertempuran yang dimenangi oleh Jeneral E. Lee. Kemaraan Jeneral Lee telah membuatkan Abraham Lincoln ketika itu memecat jeneral-jeneral Kesatuan seperti George McClellan, Ambrose Burnside dan Joseph Hooker di atas kegagalan mereka, lalu digantikan dengan George Meade yang selepas beberapa hari perlantikannya, akan diamanahkan untuk mengendalikan pertempuran yang sangat berat. Meade telah diarahkan oleh Lincoln untuk mengejar 75, 000 orang tentera Konfederasi yang ketika itu sudahpun melintasi Sungai Potomac, memasuki ke Marryland dan sedang mara ke selatan Pennyslvania.

1 Julai 1863

Mengetahui bahawa tentera Konfederasi dalam perjalanan untuk membantai angkatan tentera yang dimiliki olehnya, lantas Lee merancang untuk mengumpulkan tenteranya di sebuah pecan di Gettysburg. Salah satu divisyen tentera Konfederasi telah menggeledah pekan Gettysburg untuk mencari bekalan bagi peperangan yang bakal mendatang berakhir dengan pertempuran kecil dengan pasukan pertahanan kembali ke Cemetery Hill yang terlatak separuh batu dari Pekan.

Kemudian, Jeneral Lee mengarahkan Ewell, salah seorang jeneral kanan Lee untuk menyerang pasukan Kesatuan di Cemetery Hill, namun Ewell beranggapam bahawa kubu di Cemetery Hill terlalu kukuh dan mengabaikan perintah demikian. Pada penghujung pertempuran ini, pilihan Ewell bakal memakan pasukan Konfederasi. Pada senja itu, bantuan dan tentera Kesatuan mula tiba, berkampung di sekitar Cemetery Hill sehingga ke sebuah bukit yang dikenali dengan nama Little Round Top. Pertahanan tentera Konfederasi di Gettysburg pada malam itu dapat dikukuhkan sehingga ke pagi.

2 Julai 1863

Keesokan harinya, setiap tentera Kesatuan sudah selesai mengukuhkan pertahanan mereka dari Culp Hill sehingga ke Cemetery Ridge. Mengabaikan nasihat daripada jeneral kanannya yang bernama James Longstreet, tentera Konfederasi mula menyerang pasukan Konfederasi yang sedang berkubu. Longstreet diamanahkan untuk mengetuai serangan di bahagian kiri manakala Ewell mengarahkan serangan dilancarkan pada bahagian kanan barisan Konfederasi di Culps Hill pada seawal hari itu. Namun, Longstreet hanya melakukan serangan pada jam 4 petang kerana kesukaran memastikan barisan tenteranya berada dalam barisan. Selepas pertempuran yang memakan nyawa sehingga 35, 000 pada kedua-dua belah pihak, pada hari kedua, Kesatuan berjaya mempertahankan kedudukan mereka daripada serangan Konfederasi.

3 Julai 1863

Jeneral Lee percaya bahawa di ambang kemenangan telah menghantar tiga divisyen tentera lagi untuk menyerang kubu tentera Kesatuan di atas bukit Cemetery. 12, 500 orang tentera dihantar yang merupakan satu pertiga daripada ketumbukan Konfederasi itu sendiri. Namun, tindakan Jeneral Lee itu dianggap sebagai kesilapan paling fatal buat tentera Konfederasi. George Pickett diamanahkan untuk memimpin 15, 000 orang tentera, mara sejauh 3 batu untuk menyerang Kesatuan. Kemaraan Pickett ini dikenali sebagai Pickett Charges, yang kemudiannya akan dibalas dengan serangan yang melibatkan hujanan artilerti dari tengah yang dilindungi oleh tembok batu, sementara unit tentera dari Vermont, New York dan Ohio membuat serangan merusuk dari kiri dan kanan.  Terperangkap dari segala arah, akhirnya Konfederasi terpaksa berundur selepas kehilangan terlalu banyak tentera.

Pasca-Pertempuran

Selepas pertempuran ini, lebihan tentera Konfederasi berundur ke Virginia semula. Meade dikritik kerana tidak mengejar lebihan tentera Konfederasi. Namun, selain daripada pertempuran ini menjadi titik tengah perubahan arus kemenangan berpihak kepada Kesatuan, ia juga dikenali kerana memakan banyak nyawa. Angka kasualiti yang dicatatkan 23,055 bagi pihak Kesatuan (3,155 terbunuh, 14,531 cedera, 5,369 ditangkap atau hilang) manakala bagi pihak Konfederasi, kasualiti pada pihak mereka sukar dianggarkan, tetapi selalu dirujuk kepada angka 28, 000.

RUJUKAN:

Christopher Klein. (2013) 7 Things You Should Know About the Battle of Gettysburg. History.com


Kenapa Zombitopia Ialah Filem Zombie Yang Gagal?

Menghasilkan sebuah filem zombie yang berjaya harus menepati ciri-ciri filem zombie yang akan aku gariskan dalam cerita ini. Dan Zombitopia merupakan filem zombie yang gagal atas beberapa sebab.

Pertama, pada sifat zombie yang ditayangkan dalam filem ini. Zombie ada dua jenis, satu jenis yang lembab, tak boleh berjalan laju macam dalam drama bersiri The Walking Dead, manakala yang kedua ialah zombie yang mampu berlari deras macam 28 Days Later. Dalam Zombitopia, filem ini menayangkan kepada anda zombie jenis kedua. Jadi, apa ciri-ciri zombie yang berjaya?

Solekan! Solekan untuk zombie itu harus berjaya. Masalahnya solekan zombie untuk Zombitopia adalah sangat gagal. Zombie tidak menakutkan, kesan darah nampak tak real, bahkan bukan itu sahaja.
Zombie jenis berlari deras, laju ini sepatutnya dia akan menampakkan kebuluran pada lariannya, boleh lihat pada wajahnya kelaparan, keinginan pada otak dan daging manusia. Ini tak nampak langsung pada pelakon-pelakon tambahan yang bawakan watak zombie ini.

Lari jer aku nampak, menjerit jer, tapi tak pada perwatakannya. Tak cukup bang kalau tahu lari dan menjerit, tapi tak nampak kebuasan yang kita cari. Yang kelakarnya zombie ni dah gigit orang, lepas tu dibiarkan gitu jer? Ini bertentangan dengan sifat azali filem-filem zombie dan drama bersiri yang lain.

Zombie jenis inilah yang akan jadi macam piranha kalau dapat daging kau. Mereka akan makan, gigit dan kunyah. Tapi aku tak nampak satu babak pun isi perut kena lapah, takde satu scene pun yang tunjukkan yang daging kena carik dari badan. Zombie dia pelik, jenis gigit orang lepas tu dia blah macam tu jer. Filem zombie apa tak tunjuk babak macam ni?

Itu tak cerita yang out of nowhere ada zombie yang ada perasaan, ada zombie yang boleh jatuh cinta, ada memori bagai. Ni satu perkara taboo sebenarnya. Pernah ada satu filem zombie cuba buat macam ni, tapi kena kecam dengan peminat filem zombie. Ianya sama taboonya seperti mana kau jadikan Vampire mampu berkilau bawah limpahan cahaya matahari macam Twilight dok buat. Itu bukan Vampire, itu pari-pari!

Sebab musabab kenapa ada zombie macam si Zooey (heroin) kenapa dia tak makan orang, kenapa dia tak gigit yang diletakkan dalam filem ini juga tidak munasabah. Mungkin aku terlepas ke apa sebab aku banyak skip sebab dialog dia cringe nak mampus, tapi tak diberikan penjelasan yang kukuh. Dia hanya bagitahu masa nak gigit si hero, Zooey teringat balik pasal memori dia waktu kecik dengan si hero. Law kedua dalam filem zombie, zombie tak seharusnya ada perasaan, ada memori kerana mereka dah bertukar menjadi mayat hidup.

Sekarang aku nak cerita pasal babak-babak yang melibatkan melawan zombie dalam cerita ni. Ada satu babak di mana si hero pandu kereta dengan Hassan, member dia. Babak tu melibatkan kereta si hero melanggar zombie yang jumlahnya beratus kat atas jambatan. Masalahnya babak langgar zombie tu tak realistik.

Kau bayangkan kereta kau tengah dok sodok beratus zombie depan kau. Tapi kereta tu tetap bergerak pada kelajuan yang sama pada awalnya, tak berhenti walau sejenak, tak bergerak perlahan.
Bahkan kalau sebuah kereta langgar zombie sebanyak itu, mesti ada masa tayar akan gilis juga zombie yang terjatuh atas jalan. Tak nampak pun kereta terhentak atas bawah gilis mayat tu. Ini aku tak petik CGI dia bapak buruk.

Lepas dah kena kejar, apsal tiba-tiba kereta tu berhenti di pertengahan usaha nak lari? Dan apsal si Hassan tu tiba-tiba keluar dari kereta tu tak hadapi masalah yang kritikal pun dalam langgar zombie? Kalau dia keluar nak belasah zombie depan jalan, takpelah.

Ni dia nak belasah zombie belakang kereta dia yang sah-sah tak akan mampu nak kejar kereta tu kalau dah memecut. Elok jer aku tengok hero pecut kereta dia lepas tu. Apa kalau ada dua orang dalam kereta, kereta tu jadi lembab ke sampai dia kena keluar? Sumpah aku tak boleh hadam babak ni.

Aku juga dapati yang cerita ni memiliki beberapa babak flashback dia tak kemas. Dia macam sesuka hati mak bapak dia nak campakkan flashback kat mana dia suka. Selalu babak flashback ni bila hero tengah dalam keadaan genting nyawa dia, dan setiap flashback ada kaitan dengan jalan cerita pada waktu itu. Ada babak di mana flashback tu perlu, tapi takde pulak flashback, ada flashback macam tak perlu, dia dok ulang banyak kali.

Dialog filem ni cringe, macam tryhard sangat nak nampakkan unsur emosi yang tak mungkin kau dapat rasa. Hatta dengann lakonan hebat Shazey Sam dan juga Sharifah Amani pun tak dapat selamatkan betapa kaku, betapa tak kena tempat, dan betapa kekoknya dialog filem ini dicipta.

Babak emosi yang dilemparkan dalam cerita ini pun tak cukup kuat, dan latar watak-watak utama yang diletakkan pun tak cukup kuat untuk bagi kita ada tarikan pada watak-watak utama. Walaupun dia nak tunjuk hero kena dera waktu kecik, jadi macam ahli sindiket kutip derma, tapi sumpah tak dapat feel dan kita tak attach langsung dengan watak-watak utama di. Semua macam terlalu superficial, dicampak tanpa kemas dengan harapan kita ni budak 6 tahun akan rasa sayang sangatttt lepas tu nangis-nangis diaorang mati.

Unsur tak logik lain yang aku nampak ialah kenapa Pakar Paleontologi yang kerja dia gali dinosaur tiba-tiba kerja dia cari vaksin? Mana saintis yang terlibat dalam bidang perubatan, biologi, mikrobiologi, biotech dan seumpama dengannya? Kenapa saintis kerja dia cari tulang dinosaur yang kena buat kerja cari vaksin ni?
Hanya sebab nak munculkan dinosaur kat hujung cerita tu ke apa? Mana pergi profession seorang Virologist?

Filem zombie, tapi tiba-tiba muncul dinosaur tanpa ada penjelasan kukuh ni dah kenapa? Ehh cakap pasal dinosaur ni, itu pun tak logik. Kalau ikut francais Jurrasic Park, deme nak pastikan yang proses pengklonan tu berjaya, deme ada team expedition yang kerja dia akan cari fosil-fosil dekat negara luar, sebelum bawak balik fosil untuk di-extract DNA daripadanya.

Jurrasic Park dalam memberikan kita unsur realistik dalam Sai-Fai turut mencipta satu team yang berkepakaran dalam genetic background yang akan modify genetik tu, gabungkan dengan genetik haiwan untuk hasilkan dinosaur dari telur dalam francais deme. Ada renjer yang memantau, ada pagar eletrik yang mengurung, ada doktor yang melihat tahap kesihatan. Kurungan pulak bukan jenis cikai, tetapi dengan eletrik, dengan keluli tahap tertinggi.

Setiap teknologi penghasilan dinosaur dalam francais Jurrasic Park ni dijelaskan tau. Kalau nak mendalam, main permainan video dia iaitu Jurassic World Evolution di mana dia jelaskan sistem taman tema dinosaur, teknologi, dan bagaimana dinosaur dicipta dengan lebih mendalam daripada filem. Ini dalam cerita ni, kau boleh hasilkan seekor Spinosaurus kalau dari gambaran filem, di sebuah kilang tinggal, tanpa ada teknologi atau penjelasan teknologi yang paling sesuai untuk penciptaan dinosaur.

Ya, aku tahu yang cerita ni cerita sai-fai, tapi hatta untuk cerita sai-fai pun ada batas logik yang kau kena patuhi, perlu ada penjelasan yang menyakinkan untuk membenarkan semua keajaiban itu. Keadaan kilang tu pun menyedihkan sebab ada tempat di mana air melimpah keluar, membanjiri kawasannya. Inilah kawasan tempat si hero dan villain bertumbuk kat hujung cerita.

Macam mana tempat macam ni mampu cipta seekor Spinosaurus oleh seorang sahaja saintis dalam bidang Paleontologi tau, bukan pakar genetik dan klon macam Dr Henry Wu dalam Jurrasic Park! Tugas seorang paleontologis gali tulang, bukan modifikasi genetik dinosaur!

Sebab tu bersusah-payah mat salleh nak pastikan dunia Jurrasic yang dia cipta itu ikut logik akal kita, sampai siapkan game untuk mendalamkan lagi world building. Sebab diaorang faham peraturan utama dalam world-building karya fantasi dan sai-fai. Bukan sesuka hati nak berangan jer.

Yang boleh dipuji dalam cerita ni cuma sinematografinya sahajalah yang boleh tahan cantik. Ikutkan hati nak bagi 0/10, tapi memikirkan usaha menghasilkan filem luar dari genre cliche, aku memberikan 2/10 bintang.


Perangkap Ala-Ala Dalam Filem Indiana Jones Ditemui Di Piramid

Sebut saja siri filem Indiana Jones, kita membayangkan kebijaksanaan watak ikonik pelakon Harrison Ford menyelesaikan teka-teki atau mengatasi jerangkap samar semata-mata untuk mendapatkan khazanah yang dinyatakan dalam filem. Ya, elemen sebegini hanyalah fiksyen semata-mata. Tetapi siapa sangka perangkap sebegini wujud di dunia sebenar seperti piramid-piramid di Mesir.

Mesir sememangnya terkenal dengan piramid sebagai imej ikonnya. Antara piramid yang terkenal ialah Piramid Agung Giza, Piramid Khafre dan Piramid Menkaure, ketiga-tiganya dibina semasa era Dinasti Keempat. Tetapi ada satu piramid yang menjadi contoh kebijaksanaan orang Mesir Purba menghasilkan jerangkap samar untuk melindungi makam dan khazanahnya iaitu Piramid Lengkung di nekropolis Dahshur, selatan Kaherah.

Piramid Lengkung dibina semasa era pemerintahan Firaun Sneferu. Pada asalnya, ia dibina mengikut sudut yang lebih curam sebelum ditukar kepada sudut yang lebih sempit. Ramai berpandangan perubahan ini dibuat sama ada bagi membolehkan ia siap dibina mengikut jadual atau mengelak runtuhan pada struktur. Hakikatnya, perubahan tersebut dibuat atas faktor keselamatan dan perubahan ideologi yang dianuti Sneferu ketika itu.

Piramid ini mula menarik perhatian umum apabila ia diekskavasi oleh pasukan pengkaji arkeologi pada tahun 1956. Dari tahun 1965 hingga 2018, pihak berkuasa menjalankan kerja-kerja pemulihan yang menyeluruh ke atas Piramid Lengkung sebelum dibuka semula kepada pelancong pada tahun 2019.

Antara pengunjung bertuah yang berkesempatan melawat Piramid Lengkung ialah penyelidik dan pempengaruh YouTube terkenal, Anyextee. Dia merupakan antara pengunjung terawal berpeluang melihat piramid tersebut termasuk mengunjungi bahagian laluan yang telah ditutup. Dan hasilnya sememangnya mengejutkan.

Antara penemuan menarik yang dibuat Anyextee ialah penemuan grafiti lama pada bahagian laluan. Ini termasuk grafiti tarikh 20 Oktober 1839, tarikh pengkaji Mesir Purba dan jurutera John Shae Perring menemui laluan di sebelah barat piramid. Ini dapat dicapai selepas pasukannya berjaya mengeluarkan bongkah batu dan serpihan keluar dari koridor utara dan kamar untuk sampai ke bahagian dalam piramid.

Selain grafiti, Anyextee turut menemui ruang penyangga yang menempatkan pintu batu yang telah diturunkan. Tambahnya, ia kelihatan seperti jerangkap samar versi dunia sebenar Indiana Jones kerana bila pintu batu ini diturunkan, ia menutup terus ruang akses ke piramid. Satu lagi pintu batu piramid masih wujud di bahagian timur piramid dan berada pada kedudukan asalnya.

Anyextee turut menyatakan beberapa penemuan pelik yang dibuat pengkaji arkeologi semasa berada di Piramid Lengkung. Salah satu daripadanya ialah sebuah kotak kayu yang mengandungi mumia kelawar, tulang-tulang dan seekor burung hantu. Kotak ini ditemui di bawah timbunan batu di lantai koridor utara.

Anyextee percaya mumia kelawar ini diletakkan di situ pada tempoh di mana aktiviti pemumiaan binatang menjadi norma di Mesir Purba. Turut ditemui ialah teks-teks Dinasti Ke-26 dan lukisan seekor singa beberapa kaki dalam koridor utara. Dia percaya pada tempoh inilah, pintu batu di sebelah barat diturunkan.

Tetapi bagi perom_pak makam, itu bukan halangan kepada mereka untuk memecah masuk. Ini diakui Anyextee menerusi pemerhatiannya dalam ruang berkenaan. Begitupun, idea jerangkap samar versi Indiana Jones ini menimbulkan perdebatan dalam kalangan pengkaji Mesir Purba. Walaupun mereka percaya idea sebegini sengaja disensasikan, itu tidak menghalang sesetengah pakar daripada terus mencari.

Pada tahun 2016, pakar-pakar mula mencari sebarang bentuk perangkap yang wujud di Piramid Agung Giza. Mereka percaya telah menemui alur-alur dalam sebuah bilik kecil di luar kamar yang menempatkan makam Firaun Khufu. Alur-alur ini akan diisi dengan bidur-bidur batu dengan tujuan mengekang mana-mana perom_pak makam dari cuba menceroboh.

RUJUKAN:

Hoare, C. (2021). ‘Real-life Indiana Jones trap’ found while exploring ‘unseen’ passage of Egypt pyramid. Daily Express.


Adolf Eichmann: Arkitek ‘Penyelesaian Terakhir’

Dalam artikel sebelum ini, kita semua tahu ramai pemimpin, ahli dan pensubahat Nazi melarikan diri melalui jalan tikus sekitar Eropah menuju ke Amerika Selatan. Dan ada sesetengah dari mereka sukar dikesan sehingga ke akhir hayat mereka. Jika ada sekalipun, pasti ada halangan sama ada daripada negara yang melindungi mereka atau organisasi yang mengupah mereka seperti Agensi Perisikan Pusat (CIA). Namun ada juga yang dapat diheret ke muka pengadilan seperti Adolf Eichmann.

Lahir pada 19 Mac 1906 di Cologne, Jerman, keluarga Eichmann berpindah ke Austria selepas kematian ibunya. Pada zaman mudanya, Eichmann banyak menghabiskan masanya di Linz, Austria. Ironinya, Linz juga merupakan bandar kelahiran ketua parti Nazi, Adolf Hitler. Satu lagi ironi di sini ialah semasa kecil, beliau sentiasa dibuli oleh rakan-rakan sekelasnya dan mereka menggelarnya ‘Yahudi kecil’ kerana rupa dan warna kulitnya.

Selepas menyertai parti Nazi Austria pada 1932, beliau naik dengan pantas dalam struktur parti dan menjadi sebahagian daripada Schutzstaffen (SS) yang bertanggungjawab untuk urusan polis, perisikan dan penguatkuasaan dasar anti-Semitik Nazi Jerman. Pada tahun 1937, beliau melawat Mandate Palestin dan memberi cadangan kepada Britain akan kemungkinan imigrasi orang Yahudi ke Palestin. Cadangan tersebut tidak dilayan oleh Britain, sebaliknya mereka mengarahkan Eichmann untuk meninggalkan Palestin dengan segera. Pada tahun yang sama, beliau berhubung dengan ejen Haganah dan Yahudi Zionis, Feivel Polkes di Berlin untuk membincangkan kemungkinan pihak Nazi Jerman membekalkan senjata api kepada mereka dan isu imigrasi orang Yahudi ke Palestin. Selepas Austria diilhak oleh Jerman pada 1938, Eichmann dihantar ke Vienna untuk menghapuskan populasi orang Yahudi di situ. Ini dibuktikan dengan penubuhan pusat penghantaran orang Yahudi yang cekap. Setahun selepas itu, beliau dihantar ke Prague, Republik Czech untuk tujuan yang sama. Pada tahun yang sama, Eichmann turut dilantik dalam bahagian orang Yahudi untuk pejabat keselamatan pusat SS di Berlin.

Pada Januari 1942, Eichmann bertemu dengan kepimpinan tertinggi Nazi di Persidangan Wannsee berhampiran Berlin dengan tujuan merancang penyelesaian terakhir bagi masalah Yahudi seperti dinyatakan Menteri Udara, Hermann Goring. Hasil daripada persidangan tersebut, beliau cuba mencadangkan penghantaran populasi orang Yahudi ke Madagascar tetapi cadangan tersebut ditolak. Sebaliknya, pihak Nazi memutuskan untuk menghapuskan populasi Yahudi di Eropah dan Eichmann dilantik untuk mengatur pengenalan diri, penyusunan dan penghantaran jutaan orang Yahudi dari negara-negara Eropah yang dikawal Nazi Jerman ke kem-kem maut mereka. Di situ, mereka akan dibunuh melalui bilik gas atau dipaksa bekerja sehingga mati. Eichmann amat cekap dalam tugasnya dan berdasarkan statistik, antara tiga hingga empat juta orang Yahudi mati di kem-kem ini. Sementara dua juta lagi mati dibunuh di tempat lain.

Selepas Perang Dunia Kedua (WWII) berakhir, Eichmann berjaya ditahan tentera Amerika tetapi berjaya melarikan diri dari kem tahanan pada tahun 1946 sebelum dibicarakan di hadapan Tribunal Jenayah Perang Antarabangsa Nuremberg. Antara tahun tersebut hingga tahun 1950, beliau menggunakan pelbagai identiti palsu antara Eropah dan Timur Tengah. Ini termasuk pekerjaannya sebagai penasihat kepada kerajaan Mesir selepas dicadangkan rakan senegara, Otto Skorzeny. Pada tahun 1950, dengan bantuan Bishop Alois Hudal, Eichmann berjaya melarikan diri ke Argentina di bawah identiti baru iaitu Ricardo Klement. Keluarga Eichmann mengikutnya ke Argentina dua tahun kemudian.

Bagi sesetengah penjenayah ini, mereka boleh saja bersembunyi dalam kalangan komuniti Jerman di negara tersebut seperti di Bariloche. Tapi bagi Eichmann, beliau mengambil keputusan bersembunyi dengan menyamar sebagai orang biasa. Dan kerjaya yang dipilih juga tidak menonjol iaitu sebagai formen di kilang Mercedes-Benz dan membina rumah keluarganya di 14 Garibaldi Street di Buenos Aires. Selepas 15 tahun kejatuhan Berlin dan menerima sepenuhnya kehidupan barunya, Eichmann boleh memaafkan dirinya jika merasakan dirinya selamat. Dan beliau juga mengupah seorang wartawan yang bersimpati dengannya untuk menulis memoir kehidupannya. Dan dalam satu temubual, Eichmann menyifatkan tindakannya menghantar lima juta orang Yahudi untuk mati merupakan satu kepuasan.

Tapi sepandai-pandai tupai melompat, akhirnya jatuh ke tanah juga. Pada satu hari, seorang individu yang terselamat dari Holocaust melaporkan kepada pihak perisikan Israel bahawa anak perempuannya keluar dengan seorang lelaki yang berbangga dengan masa silam Nazi bapanya. Lelaki itu sebenarnya anak kepada Eichmann atau identiti barunya, Klement. Berikutan itu, Mossad menghantar 12 ejen untuk memerhati dan pada akhirnya, menahan beliau. Alasan Israel berbuat demikian ialah kemungkinan pihak Argentina akan menolak usaha mengekstradisi Eichmann untuk dibicarakan atas jenayah kemanusiaan. Namun Perdana Menteri rejim, David Ben-Gurion masih belum yakin dengan kesahihan maklumat tersebut. Pada 21 Mac, ejen-ejen ini memerhatikan pergerakan beliau pulang ke rumah sambil membawa sejambak bunga untuk isterinya. Sementara anak-anak Eichmann berpakaian cantik untuk sambutan istimewa. Apabila ejen-ejen ini melihat fail beliau, mereka menyedari beliau berkahwin pada 21 Mac 1935. Dan itu saja sudah cukup untuk Ben-Gurion memberi kebenaran pada operasi tersebut.

Pada 11 Mei, mengambil kesempatan akan kehadiran ramai pelancong di negara tersebut sempena ulang tahun ke-150 revolusi Argentina, ejen-ejen ini menculik Eichmann dalam perjalanan pulangnya ke rumah. Apabila beliau tidak kembali ke rumah, keluarganya segera menghubungi hospital tetapi tidak pihak berkuasa untuk mengelak identitinya diketahui umum. Dalam perjalanan, salah seorang ejen terlibat, Rafi Eitan memeriksa calar dan bekas luka pada badan Klement dan mendapati sama dengan Eichmann. Apabila tiba di sebuah rumah selamat, Eichmann disoal-siasat berkenaan identitinya. Pada mulanya, beliau tidak mengaku siapa dirinya sebenar tetapi selepas ditanya buat kali ketiga, Eichmann berkata, “Nama saya Adolf Eichmann. Dan itu sememangnya nama saya.” Menurut Eitan, selepas menjawab soalan itu, beliau meminta segelas wain.

Israel segera melaksanakan pelan untuk membawa mereka keluar tanpa menarik perhatian pihak berkuasa Argentina. Sebuah pesawat penerbangan El Al yang membawa delegasi rasmi Israel dijadikan sebagai samaran untuk membawa sasaran bernilai tinggi ini ke Tel Aviv. Eichmann disenaraikan sebagai kakitangan El Al yang kurang sihat dengan diberi pakaian uniform El Al dan diberi dadah sepanjang masa dalam kabin kelas pertama. Penerbangan tersebut menuju ke Dakar, Senegal sebelum menuju ke Tel Aviv. Identiti beliau disediakan oleh seorang bekas kakitangan El Al, Luba Volk atas permintaan syarikat tersebut. Volk langsung tidak tahu identiti Eichmann sehinggalah berita penahanannya diumumkan oleh Ben-Gurion di Knesset pada 23 Mei. Selepas berita tersebut tersebar, Volk terpaksa kembali ke Israel namun tetap berbangga kerana dapat membantu membawa penjenayah perang ini ke muka pengadilan.

Berang dengan tindakan rejim, Argentina mendesak Israel memulangkan Eichmann tetapi ditolak atas alasan beliau ialah penjenayah perang yang patut dibicarakan. Setahun kemudian, pada 11 April, Eichmann dibicarakan di Baitulmaqdis dan perbicaraan beliau ialah perbicaraan pertama yang disiarkan di kaca televisyen. Eichmann menghadapi 15 tuduhan jenayah termasuk jenayah perang, jenayah kemanusiaan dan jenayah terhadap orang Yahudi. Semasa perbicaraan, beliau cuba berhujah hanya mengikut arahan kepimpinan tertinggi Nazi tetapi hakim tidak bersetuju dengan hujah pembelaannya. Hakim memutuskan Eichmann bersalah atas semua pertuduhan dan dihukum mati. Pada 31 Mei 1962, beliau dihukum gantung sampai mati berhampiran Tel Aviv dan mayatnya dibakar. Abunya kemudian ditabur di perairan antarabangsa, di luar perairan Israel. Berdasarkan rekod, Eichmann merupakan satu-satunya penjenayah perang Nazi yang dihukum mati dalam sejarah Israel.

SUMBER

1. Sherwood, Harriet. (2012). The Guardian. Adolf Eichmann’s capture, as told by the Mossad, in Israel exhibition.
2. Fraser, Giles. (2016). The Guardian. Why Adolf Eichmann’s final message remains so profoundly unsettling.
3. AFP. (2016). The Guardian. Eichmann claimed he was ‘a mere instrument’ in Holocaust, appeal reveals.
4. Jackson, Andy. (2017). BT News. May 20, 1960: Captured Nazi Adolf Eichmann is smuggled out of Argentina by Israeli agents.
5. History.com. This Day in History: Eichmann captured.


Susu Dulu Beracun Buat Manusia

Sudahkah anda meminum susu pada hari ini? Jika belum, jangan lupa untuk mengambilnya selepas membaca artikel ini kerana mengambil susu merupakan diet yang sangat sihat, dengan kandungan nutrisinya seperti yang umum ketahui, kaya dengan kalsium, Vitamin D dan pelbagai mikronutrisi seperti kabrohidrat, protein dan lemak. Bagi kalsium misalnya, pakar kesihatan mencadangkan agar setiap individu dewasa mengambil 1000 hingga 1200mg setiap hari dan dengan empat gelas susu sahaja, keperluan tersebut dapat dipenuhi (jika ukuran satu gelas bersamaan dengan 250ml).

Pengambilan susu
merupakan satu diet yang tidak seharusnya dikesampingkan terutama bagi
kanak-kanak, memandangkan nutrisi dan khasiatnya sangat membantu dlam proses penumbesaran.
Justeru, memulakan hari dengan mengambil susu merupakan satu rutin yang sangat
sihat. Bak kata pepatah di Pinterest,
“Milk is a breakfast powerhouse packed
with nine essential nutrients, including 8 grams of high-quality protein in an
8oz glass.”

Walau
bagaimanapun, pengambilan susu haiwan merupakan satu amalan yang agak baru
dalam sejarah manusia – tidak lebih 10 000 tahun yang lalu. Malah lebih
daripada itu, di zaman dahulu manusia mengalami alahan laktosa (intoleransi
laktosa) yang membuatkan kita tak boleh minum susu. Asal minum susu sahaja,
perut akan terasa kembung dan cirit-birit. Sesetengahnya sampai membawa kepada
maut.

Hanya selepas
berlakunya evolusi atau mutasi genetik yang memakan masa bertahun-tahun
lamanya, barulah manusia perlahan-lahan beradaptasi dengan susu haiwan macam
sekarang. Walaupun alahan itu mungkin masih ada lagi bagi sesetengah individu,
tetapi ia tidaklah seteruk zaman dulu. Dalam erti kata lain, minum susu
merupakan satu nikmat dunia yang tak sempat dirasai oleh manusia purbakala,
tetapi disebabkan proses yang berlaku di zaman merekalah, kita dapat minum susu
tanpa alami kesan sampingan.

Selepas ini setiap kali minum susu, bolehlah tambahkan lagi
rasa kesyukuran. Selain daripada bersyukur sebab dapat minum minuman yang
sedap, bersyukur juga sebab dengan evolusi yang berlaku, kita tak rasa derita
masa minum minuman senikmat susu.

Sebelum memasuki perkongsian tentang sejarah pengambilan susu
haiwan ternakan di zaman purba, mungkin sesuai untuk saya mengambil kesempatan
berkongsikan tentang nenek moyang bagi salah satu haiwan tenusu paling utama,
iaitu lembu. Jom kita sembang pasal haiwan purba sekejap.

AUROCH – NENEK-MOYANG
KEPADA LEMBU MODEN

Walaupun sub-topik ini mungkin hanya sekadar satu selingan tambahan di dalam artikel ini, pada hakikatnya bidang paleontologi sebegini merupakan salah satu elemen penting dalam membantu para penyelidik memetakan lokasi komuniti terawal yang meminum susu. Nak minum susu haiwan sudah tentulah kena ternak haiwan tenusu, bukan? Oleh kerana itu, selain meneliti tinggalan-tinggalan arkeologi dan lakukan ujian saintifik, para penyelidik juga mengenal pasti taburan haiwan-haiwan tenusu di zaman purba. Antara haiwan purba yang dikaji adalah Auroch, nenek-moyang bagi lembu moden.

Auroch (sebutan:
Or-ock) hidup di dataran Eurasia dan Afrika Utara di zaman Pleistocene-Moden (2
juta – 500 tahun dahulu). Walaupun bentuknya lebih hampir dengan kerbau, haiwan
ini diletakkan di dalam kelas Bos
primigenius, payung genus yang sama dengan lembu moden. Menurut ProCon’s Historical Timeline of Cow’s Milk,
Auroch kali pertama dijinakkan pada 8000 hingga 10 000 tahun yang lalu.

Antara catatan
sejarah yang pernah menyebut tentang Auroch adalah History of the Gallic War karangan Julius Caesar. Di dalam buku
tersebut dituliskan, “Auroch ini sedikit kecil berbanding gajah. Warna dan
bentuknya pula lebih hampir kepada kerbau. Ia memiliki kekuatan dan kepantasan
yang luar biasa. Haiwan ini ditangkap dengan susah-payah oleh orang-orang
Jerman. Pemuda-pemuda mereka menjadikan pemburuan dan penangkapan haiwan ini
sebagai satu latihan. Mereka yang paling banyak membunuhnya akan mengambil
tanduk Auroch sebagai bukti kegagahan dirinya, di samping untuk meraih pujian
orang ramai.”

Selain muncul
dalam sumber-sumber bertulis. Auroch juga merupakan salah satu haiwan
prasejarah yang digambarkan oleh masyarakat purba pada lukisan-lukisan gua.
Antara yang paling masyhur adalah lukisan di Lascaux, Perancis yang dianggarkan
dilukis pada 17 000 tahun yang lalu (gambar tajuk).

Auroch terbahagi
kepada tiga subspesis. Subspesis yang paling masyhur adalah bos primigenius primigenius yang berasal
dan bercambah di Eurasia. Subspesis inilah yang muncul pada lukisan di Lascaux,
Perancis. Subspesis kedua pula adalah bos
primigenius namadicus yang kebanyakannya terdapat di India dan menurunkan
spesis lembu Zebu moden. Auroch yang hidup di Afrika Utara (bos primigenius africanus) pula
menurunkan lembu-lembu yang kemudiannya berkembang di Timur Tengah.

Disebabkan Auroch
diburu secara berleluasa untuk dijadikan sebagai makanan di zaman purba, maka
haiwan tersebut mengalami kepupusan. Mujur, populasi kecilnya sempat bertahan
sehingga ke abad ke-17. Walau bagaimanapun, dicatatkan bahawa Auroch yang
terakhir mati pada tahun 1627 di Poland, sekaligus melenyapkan spesis tersebut
dari muka bumi. Memasuki milenia kedua ini, terdapat ura-ura bahawa para
penyelidik berhasrat untuk mengembalikan atau menghidupkan semula spesis ini
menerusi apa yang disebut sebagai penyahpupusan (de-extinction).

PENGAMBILAN SUSU HAIWAN TERNAKAN DI ZAMAN PURBA

Setiap kali anda
menyedut straw biru pada kotak susu Dutchlady, atau meneguk susu segar dari
botol Farm Fresh, atau mungkin juga membancuh susu tepung Everyday bersama
serbuk kopi dan gula untuk menghirup kopi susu panas sambil membaca buku,
pernahkah terlintas persoalan tentang bagaimana manusia mula meminum susu
haiwan? Atau macam mana manusia mendapat ilham buat kali pertama untuk memerah
kantung susu lembu dan kambing, lalu meminumnya? Persoalan-persoalan tentang
perbuatan ‘kali pertama’ dalam sejarah manusia sememangnya tidak pernah luput
dari menarik minat kita di zaman moden.

Saya sendiri pun
tidak pernah terfikir tentang sejarah pengambilan susu di zaman purba,
sehinggalah lalu di suapan berita Facebook saya laporan tentang penemuan botol
susu bayi prasejarah dan juga laporan penyelidikan yang mengesahkan tentang
pengambilan susu haiwan di England.

Setakat
penyelidikan yang telah dijalankan sehingga kini, ilmuwan meyakini bahawa
antara manusia terawal yang meminum susu haiwan ternakan (lembu misalnya)
adalah komuniti penternak di Eropah Utara dan Eropah Barat, sebelum amalan
tersebut tersebar ke Eropah Selatan kira-kira 6000 hingga 8000 tahun dahulu.
Misalnya di Rom dan Hungary, ahli-ahli arkeologi berjaya menemukan bekas yang
mengandungi kesan susu yang dianggarkan berusia 7900-7450 tahun.

Ada juga yang
mengutarakan bahawa komuniti manusia di Mediterranean telah meminum susu sejak
9000 tahun dahulu, sebagaimana yang dilaporkan oleh kertas kajian tahun 2016
yang disiarkan di dalam Proceedings the
National Academy of Science. Namun pada bulan lepas, terdapat satu hasil
kajian yang memberikan pengesahan yang lebih jitu berkenaan pengambilan susu di
England.

KAJIAN TERKINI TENTANG SEJARAH AWAL PENGAMBILAN SUSU
TERNAK DI ENGLAND

Sekitar minggu
kedua bagi bulan September yang lalu, satu laporan kajian berkenaan pengambilan
susu oleh masyarakat England purba menghiasi dada media-media antarabangsa
seperti Ancient Origins, Science Daily dan Eurekalert.

Dalam kertas
kajian yang disiarkan pada jurnal Archaeological
and Anthropological Sciences itu, Dr. Sophy Charlton dan rakan sepasukannya
membentangkan bukti langsung tentang kehadiran protein susu haiwan ternakan,
dikenali sebagai beta-lactoglobulin (BLG)
yang terdapat pada plak gigi milik tiga rangka manusia yang hidup di England
pada Zaman Neolitik, atau tepatnya kira-kira 6000 tahun yang lalu.

Sebagai nota
lanjut, Zaman Neolitik British berlangsung dari tahun 4000SM sehingga 2400SM.
Sepanjang zaman tersebut, manusia yang hidup di kepulauan itu giat mengamalkan
aktiviti pertanian dan penternakan meliputi haiwan seperti lembu, kambing,
biri-biri dan ‘beliau’ di samping hasil tanaman seperti gandum dan barli.

Walaupun usia
rangka tersebut bukanlah yang tertua, malah jauh lebih lewat berbanding usia
anggaran pengambilan susu haiwan di zaman purba (6000-9000 tahun), hasil
penyelidikan ini berjaya menarik perhatian antarabangsa kerana
penemuan-penemuan berkenaan peminuman susu sebelum ini hanya terhad pada
bekas-bekas yang digunakan untuk menyimpan susu.

Akan tetapi bagi
kajian yang dilakukan oleh pasukan yang berlatar-berlakang dari Jabatan
Arkeologi Universiti York ini, mereka menampilkan kelainan apabila bukti
fizikal tersebut diperoleh daripada plak gigi manusia prasejarah sendiri.
Justeru ia disebut sebagai ‘bukti langsung’.

Penyelidilkan
ini melibatkan sepuluh rangka manusia yang diambil dari tiga tapak Neolitik
British yang berbeza, iaitu di Hambledon Hill, Hazleton North dan Banbury Line.
Lokasi yang berbeza-beza ini menghadirkan kemungkinan bahawa amalan meminum
susu pada waktu itu (4000SM) bukanlah satu amalan setempat. Sebaliknya, ia
merupakan satu diet pemakanan yang dilazimi secara meluas.

Walau
bagaimanapun, meminum susu haiwan ternakan di zaman dahulu tidaklah senikmat
sekarang. Bukan setakat tiada kepelbagaian perisa seperti coklat atau
strawberi, malah mereka yang mengambil susu lazimnya tidak terlepas dari
mengalami kesan-kesan sampingan yang amat menderitakan seperti kembung perut,
kejang tubuh badan dan cirit-birit. Sebahagiannya sampaikan membawa kepada
maut.

Keadaan sebegini
berlaku disebabkan oleh apa yang disebut sebagai intoleransi laktosa atau
alahan laktosa. Dalam penerangannya, Dr. Sophy Charlton menyebutkan bahawa
tubuh manusia ketika masih bayi menghasilkan suatu enzim khusus yang dipanggil
sebagai laktase, dengan amaun yang cukup optimum untuk mencerna laktosa yang
terkandung di dalam susu.

Memasuki usia
sekitar 5 tahun, penghasilan laktase mula berkurangan. Berkemungkinan ia
disebabkan atau menyebabkan seseorang bayi itu berhenti meminum susu badan.
Lantaran itu, apabila individu dewasa meminum susu, maka mereka akan mengalami
kesan-kesan sampingan yang telah disebutkan di atas. Hal ini kerana laktosa
tidak dapat dicerna dengan baik. Berbeza dengan situasi pada hari ini, kadar
intoleransi laktosa dalam kalangan manusia prasejarah sangat tinggi.

MUTASI GENETIK DAN ADAPTASI MANUSIA PURBA DALAM
MENANGANI INTOLERANSI LAKTOSA

Selain memiliki
daya ketahanan tinggi yang terhasil dari tekad yang kuat, manusia juga
mempunyai keupayaan untuk beradaptasi dengan situasi-situasi sukar menerusi
penyesuaian. Bak kata pepatah Melayu, “Alah bisa, tegal biasa.” Tidak terkesan
dengan bisa yang berbahaya kerana sudah terbiasa dengannya. Keadaan sebegini
ini juga berlaku ketika manusia menyesuaikan diri semasa mengalami kesan-kesan
sampingan dari meminum susu.

Walaupun
penjelasan di sebalik ketahanan manusia terhadap laktosa masih belum mempunyai
jawapan yang benar-benar memuaskan, para penyelidik meyakini bahawa sekitar
7500 tahun yang lalu (5000-4000SM), komuniti penternak di Eropah Tengah dan
Balkan mengalami evolusi atau mutasi genetik di mana hal ini membolehkan mereka
menghasilkan enzim laktase walaupun sesudah dewasa. Hal ini sebagaimana yang
dilaporkan dalam kertas kajian yang dibentangkan oleh Profesor Mark Thomas dari
Universiti Kolej London.

Terdapat
sejumlah teori yang dikemukakan bagi menerangkan tentang bagaimana mutasi
genetik ini boleh berlaku. Antara teori yang paling mendapat perhatian adalah
ia berlaku dalam kalangan komuniti petani-penternak yang bermigrasi dari
kampung halaman dengan membawa tanaman tempatan. Lantaran cuaca baru yang tidak
sesuai dengan tanaman tersebut, maka mereka terpaksa bergantung kepada susu
haiwan ternakan, di samping daging itu sendiri bagi melangsungkan hidup.

Disebabkan sudah
terbiasa mengalami kesan-kesan sampingan akibat intoleransi laktosa selama
bertahun-tahun, tubuh mereka menjadi semakin lali. Perubahan tersebut terus
berlaku generasi demi generasi di mana penghasilan enzim laktase terus berlaku
sehingga ke usia dewasa.

Di samping itu,
sebahagian penyelidik juga berpendapat bahawa mutasi genetik ini berlaku
disebabkan oleh nutrisi pada susu itu sendiri. Sama seperti keadaan sebelumnya,
meminum susu dari generasi ke generasi membuatkan nutrisi tersebut menjadi
sebati pada genetik mereka. Kemudian, ketahanan terhadap laktosa atau lebih
tepat, keaktifan laktase semakin tersebar apabila komuniti-komuniti
petani-penternak tersebut berkahwin kacuk dengan kebudayaan lain. Misalnya di
Coquimbo, Chile, komuniti di sana meraih keaktifan laktase secara meluas
setelah bergaul dengan komuniti Eropah yang tiba di sana 500 tahun dahulu.

Selain kaedah
penyesuaian terhadap pengambilan susu yang memakan masa panjang sebegini
(mutasi genetik), komuniti petani-penternak purba juga beradaptasi dengan
laktosa menerusi kaedah-kaedah yang lebih kreatif. Untuk mengurangkan
penderitaan dari kesan-kesan sampingan meminum susu, mereka mengambilnya dengan
jumlah yang sedikit – sekadar untuk mengalas perut. Malah, mereka juga
memproses susu menjadi pelbagai produk tenusu yang ternyata, berupaya
mengurangkan kandungan laktosa di dalam susu. Antaranya seperti mentega dan
keju.

Di Kujawy,
Poland, pasukan arkeologis pernah menemukan molekul lemak susu yang diyakini
tinggalan dari proses penghasilan keju pada kira-kira tahun 5500SM. Bulan
September 2018 pula, arkeolois menjumpai serpihan tembikar di Croatia moden
yang mengandungi asid lemak, berusia sekitar 5200SM. Menurut laporan
penyelidikan, tembikar tersebut dipercayai digunakan untuk menghasilkan keju.

Sementara itu,
satu lagi produk tenusu iaitu mentega pula muncul sedikit lewat dalam sejarah
manusia – sekitar 2500SM. Antara bukti yang mengesahkan kewujudan mentega di
zaman purba adalah ukiran mentega pada tablet tanah liat Sumeria.

KESIMPULAN

Menerusi
sub-topik di atas, dapatlah kita ketahui bahawa peminuman susu merupakan satu
amalan yang agak baru baru dalam sejarah manusia. Malah, sejarah awalnya
dipenuhi dengan bermacam-macam penderitaan akibat kesan sampingan yang dialami
oleh komuniti purba. Menerusi adaptasi dan penyesuaian yang dilakukan selama
bertahun-tahun, manusia pada akhirnya dapat menikmati susu haiwan sepenuhnya.

Kadar
intoleransi laktosa di zaman purba sama sekali berbeza dengan sekarang. Kini,
lebih 90% penduduk Eropah Utara tidak mengalami intoleransi laktosa. Keadaan
yang sama juga bagi sebilangan penduduk Afrika dan Timur Tengah.

Laporan tahun
2018 dari IFCN Dairy Research Network melampirkan bahawa penghasilan susu
sedunia meningkat pada setiap tahun sejak 1998. Pada tahun 2017, sebanyak 864
juta tan susu dihasilkan di seluruh dunia. IFCN menjangkakan bahawa permintaan
susu terus meningkat sehingga 35% menjelang 2030, dengan capaian penghasilan
mencecah 1.168 juta tan. Di Malaysia pula, Department of Statistics Malaysia
melampirkan bahawa penghasilan susu lembu pada tahun 2014 adalah sebanyak 75.3
juta liter dan 76. Juta liter pada 2015.

RUJUKAN

Ancient Origins.
(11 September 2019). Humans Have Been Drinking Animal Milk for At Least 6000
Years.
https://www.ancient-origins.net/news-general/milk-0012568

University of
York. (10 September 2019). Earliest evidence of milk consumption found in teeth
of prehistoric British farmers. Science Daily.
https://www.sciencedaily.com/releases/2019/09/190910105353.htm

Meilan Solly.
(11 September 2019). Prehistoric Farmers’ Teeth Show Humans Were Drinking
Animal Milk 6000 Years Ago. Smithsonian.
https://www.smithsonianmag.com/smart-news/prehistoric-farmers-teeth-show-humans-were-drinking-animal-milk-6000-years-ago-180973101/

Joseph Castro.
(21 Jun 2013). Why Do People Drink Milk. Live Science.
https://www.livescience.com/37649-why-people-drink-milk-benefits.html

Michael
Marshall. (20 Februari 2019). Humans didn’t start out being able to diest
animal milk – but now many populations do. Why has evolution favoured
tolerating dairy? BBC.
https://www.bbc.com/future/article/20190218-when-did-humans-start-drinking-cows-milk

Bob Strauss. (22
Julai 2018). Auroch: Facts and Figures. ThouhtCo.
https://www.thoughtco.com/auroch-1093172


Gunung Paektu Dalam Filem Ashfall

Baru habis layan movie Ashfall. Masa movie ni keluar kat wayang, memang aku berniat nak tengok kat wayang sebab kehadiran pelakon Dong Seok. Tak puas hati lagi dia ni mati dalam Train to Busan.

Sedikit sinopsis dan spoiler, Korea Selatan dan Korea Utara dilanda gempa bumi kuat dan gunung berapi Paektu meletus. Gunung ini mempunyai beberapa takungan magma yang menunggu masa untuk meletus dan meluahkan magma panasnya keluar. Hasil kajian seorang pakar geologi (Dong Seok) letusan gunung berapi tu boleh dielakkan dengan cara membuka satu laluan bawah tanah supaya magma yang terkumpul dalam takungan tu mengalir ke tempat lain.

Dalam keadaan yang terdesak, satu pasukan dihantar untuk curi nuklear dari Korea Utara di Pyongyang dan letupkan bom nuklear tu dekat laluan lombong lama bawah tanah berdekatan gunung berapi ni. Dua pasukan dihantar yang terdiri daripada satu teknikal pengendalian bom dan satu pasukan tempur. Disebabkan satu kemalangan, pasukan tempur tu semua mati. Yang tinggal pasukan teknikal tadi dan Zhao Dawei ( Lee Byung Hun) menjadi ketua.

Serabut habis satu pasukan sebab semua dah lama tak pegang senjata, asyik pegang bom. Nak masuk rempuh bangunan yang simpan bom nuklear tu pun jadi kelam kabut sikit.

Untuk pengetahuan anda, gunung ini terletak di sempadan antara Korea Utara dan China. Gunung ini berketinggian 2774 meter dari aras laut dan puncak paling tinggi di Korea. Bahagian atas gunung ini membentuk satu tasik seluas 3.5 kilometer persegi.  Tasik yang tenang ini dipanggil Tasik Syurga oleh bangsa Korea.

Bahaya yang terdapat dari gunung ini ialah bahagian bawahnya membentuk kawah besar sedalam 35 kilometer yang mengumpul magma panas dan menunggu masa untuk meletus.  Kuantiti magma yang terkumpul tidak dapat dipastikan oleh pengkaji. Magma yang terdiri daripada leburan batu dan kristal turut mengandungi kuantiti gas sulfur yang tinggi.

Gas sulfur yang terbebas ke udara akan menyebabkan penyejukan dan penurunan suhu udara. Selepas letusan Gunung Berapi Tambora pada tahun 1815, keadaan iklim dunia turut terjejas kerana gas sulfur yang terbebas .

Amerika menghadapi kabut kering, hujan tidak turun untuk beberapa tempoh.  Monsun di india terganggu. Kanada mengalami sejuk melampau.  Tahun 1816 digelar tahun tanpa musim panas.

Gunung Paektu ni kali terakhir meletus ialah pada tahun 946, semasa era Dinasti Goryeo. Berdasarkan rekod sejarah, letusan gunung ini satu masa dahulu menyebarkan batu debu berapi sehingga sampai ke Jepun. Keluasan kawasan terjejas bencana ini dianggar lebih kurang 120 kilometer persegi. Sejak kali terakhir meletus tahun 1903, gunung berapi ini dikelaskan sebagai gunung berapi tidak aktif atau dalam keadaan tidur. Kemungkinan untuk kembali meletus masih ada.

Bagi orang Korea Utara, gunung ini dianggap suci dan mempunyai simbolik nasional. Dikatakan dalam mitos bangsa korea, digunung inilah tempat turunnya pengasas kerajaan awal bangsa Korea.

Boleh baca disini : https://www.thepatriots.asia/kenapa-130-kg-kim-jong-un-tunggang-kuda-putih/

Antara tahun 2002-2005, beberapa letusan kecil telah berlaku dan gempa bumi menyebabkan gegaran kecil pada lereng gunung. Kemudian gunung Paektu kembali tidur. Saban tahun, siri kajian dan pemerhatian pada gunung berapi ini dijalankan sebagai persediaan.

Sekitar 1.6 juta penduduk berada dalam kawasan 100 kilometer persegi berdekatan Gunung Paektu. Tidak dapat bayangkan berapa banyak nyawa akan melayang dan kesan terhadap dunia jika gunung ini meletus suatu hari nanti.


Bagaimana Elon Musk Menjadi Orang Terkaya Dunia?

Beberapa hari lepas, Elon Musk diisytiharkan sebagai individu paling kaya di dunia. Pengisytiharan itu dibuat selepas kekayaannya kini mencecah AS$185 bilion (RM746 bilion) sekaligus mengatasi pengasas dan orang kuat Amazon, Jeff Bezos. Bezos memegang gelaran sebagai orang paling kaya di dunia sejak 2017.

Peningkatan nilai kekayaannya itu didorong oleh kenaikan harga saham Tesla pada Khamis lepas. Kenaikan ini didorong oleh kejayaan Parti Demokrat menguasai Dewan Senat Amerika Syarikat baru-baru ini sekaligus membolehkan agenda kelestarian alam sekitar terutama kenderaan elektrik menjadi penggerak ekonomi hijau dapat direalisasikan.

Dengan pertambahan nilai saham Tesla, ia menjadikan syarikat itu kini bernilai AS$700 bilion (RM2.8 trilion). Nilai Tesla jauh mengatasi pesaing-pesaing sektor automotif iaitu Toyota, Volkswagen, GM, Ford dan Hyundai jika digabungkan nilai syarikat-syarikat ini.

Nilai Tesla meningkat pada tahun ini berikutan permintaan kenderaan elektrik meningkat dan tindakan beberapa negara yang mahu mengurangkan pergantungan kepada kenderaan berkuasa bahan api fosil.

Menariknya, Musk langsung tidak terganggu dengan pengumuman yang dibuat Indeks Kekayaan Bloomberg itu. Anda boleh lihat sendiri maklum balasnya sebaik saja berita itu keluar:

Mungkin bagi orang biasa, nilai kekayaan yang dimiliki Musk boleh membuatkan sesiapa saja gelap mata[1]. Hakikatnya, jutawan kelahiran Afrika Selatan itu melihat kekayaannya boleh digunakan untuk tujuan bermanfaat. Dalam beberapa ciapannya sebelum ini, separuh akan digunakan untuk menyelesaikan permasalahan di Bumi manakala bakinya digunakan untuk membina koloni manusia di Marikh.

Seperti Musk, Bezos turut melihat pertambahan kekayaannya pada tahun ini berikutan situasi pandemik Covid-19. Situasi ini menyaksikan pertambahan permintaan untuk pasar raya dalam talian dan perkhidmatan cloud yang memberi keuntungan besar kepada Amazon.

Bagaimanapun, tahun ini turut menyaksikan beliau menyerahkan pegangan saham dalam Amazon sebanyak 4% kepada bekas isterinya, Mackenzie Scott sebagai sebahagian daripada penyelesaian perceraian mereka. Ini membolehkan Musk memotong kedudukannya sebagai orang paling kaya di dunia pada tahun ini.

Selain isu penyelesaian perceraian, Amazon turut berdepan isu perundangan. Ini sekaligus mengakibatkan nilai saham syarikat itu tidaklah setinggi seperti apa yang diharapkan.

Mungkin ada menggaru kepala bagaimana hendak menjadi kaya seperti Musk. Tetapi jawapannya mudah. Pertama, anda perlu menjadi pelopor dalam sesebuah bidang dan bijak memanfaatkannya dari segi kewangan.

Dan ini apa yang dilakukan oleh ramai jutawan yang tersenarai dalam senarai Forbes. Dari Musk hingga Gates, kebanyakan mereka sama ada usahawan atau rakan kongsi awal dengan pegangan pemilikan bertanggungjawab memacu syarikat mereka ke mercu yang lebih tinggi.

Kedua, keupayaan sesebuah syarikat meningkatkan keupayaan skop operasi mereka. Mempunyai perniagaan yang ada potensi untuk berkembang pada skala yang lebih besar dilihat dapat menjadikan seseorang itu mencapai kekayaan seperti Musk.

Ketiga dan paling penting, perlu bersabar dengan usaha yang dijalankan dan segera rebut peluang yang terhidang. Sebarang perkara yang baik mengambil masa untuk menunjukkan hasilnya. Tetapi jika tidak bertindak, maka apa yang terbayang itu hanya sekadar angan-angan Mat Jenin[2].

Berangan jadi kaya memang senang tapi merealisasikannya bukan mudah. Tetapi seperti Musk dan Bezos menunjukkan kepada dunia, sesiapa pun boleh berjaya walau dipandang sinis sesetengah orang.

NOTA KAKI:

[1] Simpulan bahasa yang bermaksud orang yang hilang waras pemikirannya kerana melihat wang yang banyak.

[2] Peribahasa yang bermaksud orang yang suka berangan.

RUJUKAN:

BBC. (2021). Elon Musk becomes world’s richest person as wealth tops $185bn.

Haden, J. (2021). How Did Elon Musk Just Become the Richest Person In the World? The Answer is Simpler Than You Might Think. Inc.


Parameswara Merupakan Raja India Yang Memeluk Islam?

Dakwaan atau claim mengenai perkara ini sepertinya sudah membarah dalam sebilangan kecil masyarakat India di Malaysia ditambah lagi dengan pelbagai forum yang diadakan termasuk juga teater mengenai Parameswara ini. Uthaya Sankar dalam tulisannya yang memetik Sejarah Melayu turut mengatakan bahawa keturunan Raja Melayu ialah daripada Raja Suran yang berasal dari India  maka secara tidak langsung Raja-raja Melayu ialah raja yang berasal dari India.

Hakikatnya walaupun Parameswara memakai nama Sanskrit yang bermaksud Tuhan Yang Esa namun baginda tetap seorang Raja yang berketurunan Melayu. Setakat ini tiada bukti bahawa baginda merupakan orang India yang dijadikan raja oleh orang Melayu. Keturunan baginda sangat jelas iaitu daripada Sang Sapurba, pemerintah Palembang.

Dalam tradisi klasik Melayu, Parameswara dikatakan daripada keturunan Iskandar Zulkarnain dari Macedonia dengan Puteri Syahrul Bariah dari India. Dalam Sejarah Melayu ada mengatakan, selepas Iskandar Zulkarnain atau Alexender The Great berjaya menakluk India, baginda telah berkahwin dengan anak Raja Kida Hindi yang bernama Puteri Syahrul Bariah itu. Daripada perkahwinan ini, mereka mendapat anak yang diberi nama sebagai Raja Suran. Dan Raja Suran inilah yang menjadi nenek moyang kepada raja-raja Melayu.

Cerita ini sebenarnya pada saya hanyalah rekaan semata-mata dan juga sebagai satu cara untuk meninggikan martabat seseorang raja itu sendiri sebagaimana fungsi Sejarah Melayu itu sendiri yang bertindak untuk mengangkat martabat raja-raja Melayu daripada keturunan Melaka. Jika orang India mahu mengatakan cerita ini merupakan cerita benar maka mereka perlu mengakui bahawa Raja-raja Melayu ini merupakan keturunan daripada Iskandar Zulkarnain bahkan keturunan sebelah Iskandar Zulkarnain itu terlebih kuat kerana baginda merupakan pihak lelaki. Untuk mengatakan Parameswara itu India atau Melayu, seharusnya kita melihat siapa itu Parameswara sebenarnya?.

Parameswara asalnya pemerintah Singapura yang terakhir sebelum diusir oleh Majapahit atau Siam sehingga baginda terpaksa melarikan diri ke kawasan utara dan mengasaskan Kerajaan Melayu Melaka. Ada beberapa sumber yang boleh menerangkan mengenai Parameswara di Temasik ( Singapura ) antaranya Sejarah Melayu dan juga Suma Oriental tulisan Tom Pires dari Portugal. Selain sumber di atas, ada juga penulisan oleh Nuraidil Zakaria dalam bukunya Tanah Kala Sejarah Negeri Kelantan yang memberi memberikan naratif yang sedikit berbeza mengenai Siam dan Parameswara di Temasik.

Menurut Sejarah Melayu, Paramesawara merupakan Raja Temasik yang keempat. Kerajaan Temasik atau Singapura telah diasaskan oleh Sang Nila Utama sekitar tahun 1324M, namun ada pendapat lain menyatakan Sang Nila Utama mungkin mengasaskan Kerajaan Temasik seawal tahun 1299M. Sang Nila Utama telah memerintah Singapura dari tahun 1324M-1372M.

Selepas baginda mangkat, Kerajaan Singapura telah diambil alih oleh putera baginda yang bernama Paduka Sri Pekerma Wira Diraja ( Raja Kechil Besar ) dari tahun 1372M-1386M. Selepas itu, Paduka Seri Rana Wira Kerma telah menjadi raja dan memerintah dari tahun 1386-1399M. Raja terakhir Temasik ialah Paduka Sri Maharaja Parameswara yang memerintah dari tahun 1399M-1401M sebelum terpaksa melarikan diri selepas serangan Majapahit keatas Singapura.

Sang Rajuna Tapa merupakan Bendahara Singapura sewaktu pemerintahan baginda, Sang Rajuna Tapa dikatakan mempunyai seorang anak perempuan yang cantik hasil perkahwinan beliau dengan seorang dayang dari Palembang. Disebabkan kejelitaannya itu, Paramewara telah mengambil anak Bendahara Sang Rajuna Tapa sebagai isterinya yang menyebabkan gundik-gundik baginda yang lain merasa cemburu kerana kasih sayang Parameswara hanya ditumpahkan kepada anak Sang Rajuna Tapa seorang sahaja.

Gundik-gundik Parameswara yang cemburu itu telah telah memfitnah anak Sang Rajuna Tapa berselingkuh dengan seorang lelaki. Parameswara yang termakan fitnah gundiknya itu telah mengarahkan isterinya disula di kawasan pasar Temasik yang sekarang ini mungkin berada di sekitar Kampung Gelam. Disebabkan peristiwa yang memalukan itu, Sang Rajuna Tapa berdendam dengan Parameswara.. “Jika anak hamba melakukan kesalahan sekalipun maka hukum lah mati tapi jangan malukan dia”, kata Sang Rajuna Tapa.

Tidak lama kemudian, Sang Rajuna Tapa telah menghantar surat kepada Betara Majapahit (Raja Wikramawardhana?) supaya menyerang Singapura dan beliau akan membantunya daripada dalam kota. Oleh itu, Betara Majapahit telah mempersiapkan angkatan perang sebanyak 300 jong, banting, jongkong, kelulos dan juga sekitar 2 keti ( 200,000 ) orang tentera Jawa yang diketuai oleh Demang Mangku Negara. Perang yang dahsyat  telah berlaku antara angkatan Singapura dan Jawa. Selepas tidak mampu bertahan di peperangan terbuka, akhirnya tentera Singapura telah masuk ke dalam kota untuk bertahan. Tentera Majapahit terus mengepung Kota Singapura selama sebulan sehingga menyebabkan penduduk Singapura mengalami kebuluran. Semasa kebuluran inilah, Sang Rajuna Tapa telah mengambil kesempatan membuka pintu kota dan tentera Majapahit dengan mudah berjaya masuk dan menawan Singapura. Parameswara yang sudah tahu kekalahan akan tiba telah melarikan diri ke utara dan mengasaskan Kerajaan Melaka.

Menurut versi Suma Oriental pula, Parameswara merupakan anak kepada Raja Sam Agi dari Kerajaan Palembang. Semasa Majapahit semakin lemah, Parameswara telah mengambil kesempatan untuk membebaskan Palembang daripada kekuasaan Majapahit. Baginda telah mengisytiharkan dirinya sebagai Mjuera yang bermaksud “orang yang berani” untuk mencabar Majapahit. Betara Tamavil  ( Wikramardhana ) dari Majapahit telah mengarahkan tenteranya untuk menyerang Palembang. Ternyata, kekuatan Majapahit masih berbisa dan tidak mampu ditandingi oleh Palembang sehingga menyebabkan, Parameswara melarikan diri ke Temasik. Di Temasik, baginda telah membunuh Temagi iaitu wakil Siam dan kemudian menjadi pemerintah Singapura yang baharu. Siam yang mengetahui peristiwa pembunuhan Temagi tersebut telah mengarahkan tenteranya untuk menyerang kedudukan Parameswara di Temasik sehingga menyebabkan Parameswara terus melarikan diri ke utara dan mengasaskan Kerajaan Melaka.

Walaupun mempunyai naratif yang berbeza, namun Sejarah Melayu dan Suma Oreintal sebenarnya mempunyai persamaan secara tidak langsung dimana mereka bersetuju bahawa Parameswara merupakan keturunan daripada Palembang[1]. Selain itu, kedua-dua sumber ini juga bersetuju bahawa Majapahit[2] telah menjadi punca yang menyebabkan Parameswara melarikan diri walaupun ada penambahan mengenai Siam yang dimasukkan.

Menurut Nuraidil Zakaria dalam bukunya Tanah Kala Sejarah Negeri Kelantan  pula, Parameswara merupakan Raja Temasik yang sedia ada memerintah Singapura pada waktu itu. Apabila mengetahui Kerajaan Chermin telah tewas kepada Kerajaan Ayuthia Siam, maka Parameswara telah bertindak melarikan diri dari Temasik kerana bimbang dengan  keselamatan dirinya. Selepas berjaya meluaskan kuasa sehingga Temasik buat pertama kali, Raja Ayuthia telah melantik menantunya iaitu Singesinga atau Temagi sebagai wakil baginda di kawasan selatan Semenanjung Tanah Melayu. Tidak lama kemudian, Parameswara bersama dengan 3000 orang pengikutnya telah tiba kembali di Temasik kali ini sebagai orang yang menyerah diri. Temagi yang tidak mengesyaki apa-apa telah melayan Parameswara dengan baik di istana.

Di Temasik, Parameswara telah menghasut Temagi untuk melancarkan pemberontakan ke atas Siam. Baginda berjanji akan membantu Temagi untuk melancarkan pemberontakan tersebut dan jika pemberontakan itu berjaya, Temagi akan dilantik menjadi Raja Kelantan manakala Parameswara akan menjadi Raja Temasik kembali. Namun belum sempat sebarang gerakan dilakukan oleh Temagi, Parameswara telah merasa curiga dengan Temagi dan membunuh wakil Siam tersebut.

Baginda telah mengangkat dirinya sebagai Raja Temasik buat kali kedua. Abang kepada Temagi iaitu Sultan Ismail dari Patani merasa marah dengan tindakan Parameswara tersebut dan telah meminta bantuan Siam untuk menyerang Temasik. Parameswara yang memiliki tentera yang sedikit merasakan angkatan Siam dan Patani bukanlah lawan yang mudah dan baginda akhirnya  telah melarikan diri ke utara dan mengasaskan Kerajaan Melaka.

Dalam hal ini, saya lebih suka memilih sumber yang mengatakan Parameswara merupakan Raja Temasik berbanding dengan sumber yang mengatakan baginda  anak Raja Palembang kerana Frank Swetenhem ada mencatatkan mengenai Bukit Larangan yang menempatkan Istana Raja Singapura:

“Pada Januari 1819, terdapat lebih kurang 150 penduduk di Pulau Singapura; sebilangan kecil merupakan orang asli dan selebihnya merupakan orang-orang yang menemani Dato’ Temenggung ketika beliau menetap di sana 8 tahun lalu. Orang Melayu tinggal di dalam bot dan pondok buruk di tebing kiri sungai Singapura, dan mereka sepatutnya menyara hidup melalui aktiviti melanun; tempat tersebut agak terbiar dan dipenuhi hutan belantara, walaupun Raffles dengan penuh semangat keghairahan menulis  mengatakan bahawa beliau telah berjaya mengesan kubu sebuah kota purba yang musnah 600 tahun dahulu.Tapak yang dikatakan sebagai kota tersebut terletak di atas bukit kecil (kini dikenali sebagai Fort Canning) di sebelah tebing kiri Sungai Singapura, lebih kurang suku batu dari pesisir pantai. Ianya dipenuhi semak dan dipanggil “Bukit Larangan” dan dipandang oleh orang Melayu dengan rasa takut disebabkan tempat itu pernah diduduki oleh Istana Raja Singapura yang dikatakan berpenunggu. Apabila hutan belantara itu dibersihkan, terdapat beberapa pokok buah di atas bukit, batu asas bangunan yang lama musnah, dan beberapa batu nisan yang sangat purba.”

Dalam
Hikayat Munshi Abdullah juga ada mencatatkan mengenai perbualan antara William
Farquhar iaitu Residen Singapura Pertama dan Temenggung Abdul Rahman dari
Kerajaan Johor-Riau :

 “Tengku, apa nama bukit ini disebut orang?” Lalu jawabnya,
“Adapun bukit ini dari zaman dahulu zamannya bernama Bukit Larangan.” Maka kata
Tuan Farquhar, “Apa sebabnya bernama Bukit Larangan?” Maka jawab Tengku
Temenggung, “Adalah dalam ceteranya tatkala zaman sultan-sultan yang dahulu
kala itu, di atas bukit inilah ia membina istananya. Maka sebab itulah
dinamakan bukit itu Bukit Larangan. Maka ada pula di sebalik bukit itu suatu
pancuran. Maka tempat itu bernama Pancuran Larangan. Kerana ia itu tempat
segala gundik dan isteri sultan itu mandi. Seorang pun tiada boleh ke situ
adanya.”

Melaka terletak ditempat paling strategik di Selat Melaka iaitu pertengahan jalan perdagangan antara Timur dan Barat. Disebabkan kedudukannya di kawasan pertengahan Selat Melaka dan juga di kawasan Semenanjung Tanah Melayu,  maka Melaka mendapat faedah yang cukup besar kerana pedagang dari China mahupun India yang ingin pulang ke negara masing-masing atau yang ingin berdagang ke negara lain akan singgah di sini terlebih dahulu kerana jarak yang lebih dekat berbanding ke Pulau Sumatera.  Pedagang yang ulang alik berdagang dari China ( timur ) dan India ( barat ) akan singgah di Melaka untuk berdagang dan mengisi  bekalan secukupnya untuk meneruskan perjalanan seterusnya. Dengan adanya Banjaran Titiwangsa, pelabuhan Melaka akan terlindung daripada tiupan angin monsun Timur Laut pada bulan November hingga Mac dan dengan adanya Pulau Sumatera, pelabuhan Melaka akan terlindung daripada Monsun Barat Daya yang bertiup dari bulan Mei hingga September. Perairan Selat Melaka yang sempit juga  memudahkan Kerajaan Melaka untuk mengawal laluan kapal dagang dan keselamatan para pedagang.

Pada suatu hari, semasa Parameswara sedang berehat di bawah sepohon pokok, baginda telah melihat satu kejadian yang aneh dimana seekor pelanduk putih telah menendang anjing pemburuan baginda sehingga jatuh ke dalam sungai. Parameswara telah memilih tempat ini untuk mendirikan sebuah kerajaan yang diberi nama sebagai “ Melaka” mengambil kira nama pokok yang baginda berteduh tersebut.

Ada 2 pendapat mengenai pengislaman Parameswara. Pertama Paramaeswara dikatakan telah memeluk Islam pada tahun 1409M selepas berkahwin dengan puteri Pasai dan memakai gelaran Raja Iskandar Syah. Pendapat kedua pula menyatakan Parameswara telah memeluk Islam pada tahun 1414M selepas berkahwin dengan Puteri Perlak iaitu Putri Ratna Kamala puteri kepada Sultan Makhdum Alaiddin Malik Muhammad Amin Syah II. Perkahwinan Putri Ratna Kamala dengan Parameswara boleh diperdebatkan lagi kerana Parameswara lahir pada tahun 1344M sedangkan pemerintahan Sultan Makhdum Alaiddin Malik Muhammad Amin Shah II berlaku sekitar tahun 1230M-1267M. Satu jarak masa yang cukup panjang.

Kesimpulannya, Parameswara memang seorang raja yang beragama Islam namun baginda bukannya raja yang berketurunan India. Sedangkan mengenai Raja Suran ataupun keturunan Iskandar Zulkarnain itu adalah tidak lebih sebagai arketaip dalam masyarakat Melayu. Sejarah Melayu menisbahkan keturunan Parameswara kepada Iskandar Zulkarnain kerana pengaruh Islam yang sudah mula masuk ke alam Melayu pada waktu itu. Jadi kenapa Sejarah Melayu tidak menggunakan keturunan India sebagai arketaip orang Melayu pada waktu itu? Jawabnya senang iaitu orang India bukannlah bangsa yang akan memberi ketinggian martabat[3] kepada raja Melayu pada waktu itu dikala orang Melayu sudah memeluk Islam.

Arketaip semacam ini bukanlah suatu  perkara yang asing sebenarnya kerana masyarakat dunia seperti orang eropah itu sendiri sering menyandarkan raja-raja mereka sebagai keturunan daripada para dewa dan dewi yang menguasai alam ini. Begitu juga dengan masyarakat Jepun yang menyandarkan keturunan Maharaja mereka kepada Amaterasu iaitu Dewa Matahari yang menuntut rakyatnya patuh dan taat sepenuh hati kepada sang maharaja. Orang China pula menyandarkan maharaja mereka kepada keturunan dewa langit sehinggakan jika ada musibah dalam kerajaan, mereka akan mengaitkan restu dewa langit tersebut kepada sang maharaja. Jika kemarau atau banjir berterusan berlaku dan kebuluran semakin merata, mereka akan memberontak terhadap maharaja tersebut kerana beranggapan maharaja tersebut sudah tidak mendapat restu daripada langit.

Dalam masyarakat Melayu sendiri terutamanya sebelum kedatangan Islam, mereka juga akan menyandarkan keturunan raja-raja mereka kepada dewa. Contohnya dalam Babad Tanah Jawa ada menyebutkan bahawa raja-raja Jawa berketurunan daripada Dewa Sang Yang Tunggal. Masyarakat Bugis pula percaya raja mereka iaitu Sawerigading berasal daripada keturunan dewa laut dan dewa laut. Semasa zaman Hindu-Buddha, orang Melayu memperkenalkan konsep dewaraja untuk menuntut ketaatan dalam kalangan rakyatnya. Dan selepas Islam mula masuk ke Tanah Melayu, arketaip ini diteruskan tetapi dengan mengubah konsepnya kepada lebih islamik iaitu keturunan Iskandar Zulkarnain.

Jadi disini, jelaslah bahawa Parameswara merupakan Orang Melayu dan berketurunan Melayu dan merupakan raja Islam. Baginda bukannya orang India seperti yang didakwa oleh sesetengah pihak. Sehingga kini tiada bukti nyata dan jelas bahawa Parameswara merupakan orang India. Namun begitu, kita tidak boleh menafikan peranan orang India muslim dalam kerajaan Melaka itu sendiri dimana keturunan Mani Purindam[4] dari India telah diangkat menjadi Bendahara Melaka antaranya ialah Seri Nara Diraja Tun Ali dan juga Tun Mutakhir.

NOTA KAKI:

[1] Sejarah Melayu
menjelaskan bahawa Parameswara merupakan keturunan Seri Nila Utama yang
merupakan keturunan Sang Sapurba dari Palembang manakala Suma Oriental
menjelaskan Parameswara merupakan putera Raja Palembang yang bernama Sam Agi.

[2] Kisah yang berbeza
apabila Sejarah Melayu menyebut serangan Majapahit itu berlaku di Temasik
manakala Suma Oriental mengatakan berlaku di Palembang.

[3] Semasa zaman
Hindu-Buddha, raja-raja Melayu menggunakan konsep dewaraja untuk menunjukkan
ketertinggiannya namun selepas orang Melayu memeluk Islam sudah tentu konsep
itu tidak terpakai lagi.  Disebabkan
Iskandar Zulkarinain memiliki reputasi yang bagus dalam sejarah Islam maka nama
Iskandar Zulkarnain telah digunakan untuk menunjukkan asal-usul raja Melayu.

[4] Mani Purindam ialah seorang putera Pahili daripada Kesultanan Gujerat. Nama sebenar beliau ialah Amir Badaruddin Khan Shindi Syeikh Matraluddin Zulkarnain Baharshid ibni Nizamul Mulk Akbar Shah. telah dikahwinkan oleh Seri Nara Diraja dengan anaknya yang bernama Ratna Sandari. Hasil perkahwinan ini, mereka mendapat 2 orang anak iaitu Tun Ali dan Tun  Ratna Wati. Tun Ratna Wati telah berkahwin dengan Sultan Muhammad Shah dan mendapat seorang putera iaitu Raja Kasim.

Artikel dikirimkan oleh Andullah Sidek untuk The Patriots.


Obor Islam Akan Payungi 2/3 Dunia!

Allah s.w.t. berfirman: “Sesungguhnya Kami telah memberikan kepadanya kekuasaan memerintah di bumi, dan Kami beri kepadanya jalan bagi menjayakan tiap-tiap sesuatu yang diperlukannya.” (Surah Al-Kahfi 18:84).

Seluruh dunia mengenali istilah OBOR (One Belt One Road) melalui inisiatif berskala global oleh Presiden China Xi Jinping. Namun dengan berlangsungnya Forum Belt and Road (BRF) di China baru-baru ini, platform OBOR ini jelas sekali bukan sekadar pentas kerjasama geo-ekonomi, tetapi juga ialah papan catur geo-politik. Antara yang paling mencuri tumpuan pastinya ketidakhadiran pemimpin India dan Jepun di Forum berkenaan. Namun ada sebuah lagi perspektif geo-politik yang kurang diberi perhatian iaitu potensi merapatkan kerjasama negara-negara Islam yang berada pada kedudukan strategik antara kedua-dua laluan darat (Laluan Sutera Baharu) dan juga laluan laut (Laluan Sutera Maritim).

Perhatikan fakta berikut. Antara 29 pemimpin negara yang hadir di Forum BRF baru-baru ini, tujuh daripadanya ialah pemimpin negara Islam iaitu Nawaz Sharif (Pakistan), Najib Razak (Malaysia), Joko Widodo (Indonesia), Recep Tayyip Erdogan (Turki), Nursultan Nazarbayev (Kazakhstan), Shavkat Mirziyoyev (Uzbekistan), dan Almazbek Atambayev (Kyrgyzstan). Jika Malaysia, Indonesia, dan Pakistan mendominasi laluan laut, Kazakhstan, Uzbekistan, Kyrgyzstan, dan Turki pula mendominasi laluan darat. Meskipun kesemua negara ini menganggotai Pertubuhan Kerjasama Negara-negara Islam (OIC), namun jurang antara mereka cukup berbeza di mana hanya Malaysia, Indonesia, Turki, dan Pakistan yang menganggotai pertubuhan kerjasama ekonomi D-8 yang lebih terkehadapan. Negara-negara bekas Kesatuan Soviet sebaliknya lebih terkebelakang dan hubungan antara kedua-dua kelompok negara ini kurang erat. Sempadan geografi pula menjadikan Malaysia dan Indonesia lebih erat melalui ASEAN, manakala Kazakhstan dan Kyrgystan lebih erat dalam kerangka Kesatuan Ekonomi Eurasia (EAEU) yang didominasi Rusia, manakala Turki pula selama ini lebih berusaha untuk menyertai blok Kesatuan Eropah (EU).

Demikian juga dari perspektif ketenteraan. Malaysia, Turki, dan Pakistan memiliki hubungan erat termasuklah dengan penyertaan dalam latihan North Thunder di Arab Saudi pada 2016. Kazakhstan, Kyrgyzstan, dan Uzbekistan pula lebih rapat dengan China dan Russia menerusi Pertubuhan Kerjasama Shanghai (SCO) sejak tahun 1996 lagi. Malah Kazakhstan dan Kyrgyzstan turut menyertai pertubuhan ‘NATO Rusia’ iaitu Pertubuhan Perjanjian Keselamatan Kolektif (CSTO) yang dikepalai Moscow sejak 1994. Turki pula meskipun mempunyai kedudukan geografi yang hampir dengan negara-negara ini sebaliknya menjadi satu-satunya negara Islam yang menganggotai NATO pimpinan Amerika Syarikat kerana sejarah Perang Dingin. Pakistan pula lebih erat dengan China kerana meskipun ia merupakan satu-satunya negara Islam yang mempunyai senjata nuklear, namun Pakistan memerlukan Beijing untuk mengimbangi seteru rapatnya di Asia Selatan, iaitu India yang turut memiliki senjata nuklear.

Maka, apabila China tampil menawarkan inisiatif OBOR ini, ia tidak seharusnya sekadar dilihat dari sudut kepentingan nasional negara bangsa semata-mata. Sebaliknya potensi untuk meningkatkan kesalinghubungan antara rantau dan juga antara peradaban perlu dimanfaatkan sebaiknya. Negara-negara Islam yang terlibat perlu memanfaatkan sebaiknya kedua-dua sumber pembiayaan yang diterajui China iaitu Bank Pembangunan Infrastruktur Asia (AIIB) dan Dana Laluan Sutera agar visi merapatkan hubungan ini tidak terjejas. Jika AIIB menyediakan dana sebesar USD100 bilion khas untuk pinjaman buat projek infrastruktur, Dana Laluan Sutera yang bernilai USD40 bilion pula boleh dimanfaatkan untuk pembangunan perniagaan. Malah, wujudnya peluang kerjasama antara syarikat-syarikat di negara-negara Islam ini untuk saling membangunkan antara satu sama lain menerusi perkongsian pintar dari semasa ke semasa, dan tidak hanya bergantung harap seratus-peratus pada syarikat-syarikat dari China dalam melaksanakan projek pembangunan di negara masing-masing. Agar tidak terlalu terperangkap dengan projek sektor pembinaan (construction) semata-mata, model Zon Perdagangan Bebas Digital (DFTZ) yang diusahakan Malaysia bersama syarikat gergasi Alibaba juga perlu dicontohi negara-negara Islam lain. Langkah ini bukan sahaja bakal membangunkan sektor perusahaan kecil dan sederhana di negara-negara ini, tetapi juga akan mendorong pemerkasaan golongan muda yang celik IT dan kompetitif di peringkat antarabangsa.

Pokoknya, China sememangnya berperanan besar dalam menyalakan OBOR di wilayah Eurasia. Namun negara-negara Islam juga tidak harus sekadar menjadi penerima bantuan pinjaman Beijing tanpa benar-benar membangunkan visi bersama untuk berperanan kembali di wilayah yang merangkumi dua pertiga dunia ini. Hal ini juga bukan bermakna bahawa negara-negara Islam perlu berusaha untuk memerangi China (dan juga Rusia) secara rakus. Sebaliknya pendekatan geo-politik juga perlu diiringi dengan pendekatan dialog peradaban secara berhikmah yang menepati status negara-negara Islam sebagai golongan contoh. Tidak mustahil negara-negara Islam kelak berupaya untuk mewujudkan kembali penguasaan Tanduk Timur dan Tanduk Barat persis era Zulkarnain (Pemilik Dua Tanduk) yang disebut dalam Al-Quran.

Oleh: Abdul Muein Abadi
Penulis ialah Pensyarah Program Sains Politik di Universiti Kebangsaan Malaysia (UKM)


Belut Eletrik: Pokemon Dunia Nyata

Semasa aku masih kanak kanak, aku selalunya
akan menunggu rancangan Pokemon di kaca televisyen setiap hari jumaat. Al
maklumlah, pada waktu itu semua kanak kanak minat Pokemon, sampaikan aktiviti
menangkap Pokemon ini terbawa bawa kepada aktiviti seharian aku dengan
menangkap serangga dalam kebun dan semak samun. Buat seketika aku terfikir,
wujudkah haiwan realiti yang serupa Pokemon?

Maksud aku di sini ialah haiwan yang mampu
meniup api dan sejenis dengannya. Ada kuasa alam, begitu. Tak lama selepas itu,
aku menonton rancangan National Geographic bersama ibu pada hujung minggu, dan
aku rasa haiwan yang dipaparkan oleh rancangan tersebut adalah yang paling
layak dipanggil haiwan Pokemon realiti. Ya, belut elektrik.

Sebagai pemula, belut elektrik sebenarnya
bukan lah belut sebenar. Belut elektrik ni dari segi taksonominya lebih dekat
dengan ikan belida berbanding belut sebenar. Habitat belut elektrik ini
terletak di kawasan air tawar sungai Amazon dan Orinoco.

Seperti namanya, belut elektrik ini mampu
menghasilkan elektrik untuk digunakan dalam memburu haiwan. Selalunya yang
ramai terfikir ialah belut ni guna daya elektrik untuk sentak haiwan jadi
pengsan. Walau bagaimanapun, daya elektrik ini juga boleh digunakan oleh belut
elektrik untuk pelbagai jenis aplikasi lain.

Sebagai contoh ialah elektrolokasi.
Selalunya yang kita dengar ialah ekolokasi. Dolfin menggunakan ekolokasi
melalui suaranya dan apabila suara itu dipantul kembali kepada dolfin, maka dolfin
tersebut dapat meneka jaraknya dengan haiwan/benda lain. Teknik ekolokasi ini
seterusnya dipakai oleh manusia untuk mencipta teknologi sonar kapal selam.

Elektrolokasi ini lebih kurang sama macam ekolokasi, cumanya yang dihantar bukan daya bunyi, tapi daya elektrik. Bergantung kepada benda apa yang belut elektrik mahu cari, nilai volt elektriknya boleh jadi lain lain. Untuk mengesan alam sekeliling, ia mengguna pakai volt rendah. Untuk mengesan haiwan buruan, volt yang digunakan adalah tinggi.

Sebagai selingan, belut elektrik ini mampu melepaskan volt elektrik sebanyak 860 V. Jumlah volt plag di rumah adalah dalam 240 V.  Jadi, boleh bayanglah dia punya skala kesakitannya.

Kerap kali apabila fakta belut elektrik ini
dipaparkan, aku tak banyak jumpa artikel yang menceritakan macam mana proses
penghasilan elektrik ini berlaku. Oleh itu, aku nak tambah fakta sedikit
berkenaan mekanisme tersebut. Proses penghasilan daya elektrik oleh belut
elektrik ini sama dengan mekanisme penghasilan elektrik oleh bateri.

Dalam setiap komponen kimia dan partikel,
kita mempunyai proton, elektron dan neutron untuk membentuk sejenis zarah.
Melalui tindak balas tarikan-tolakan proton dan elektron, kompoun kimia seperti
air boleh wujud. Untuk senangkan pemahaman, proton dan elektron ni macam
magnet. Proton ni caj positif, jadi dia akan melekat pada caj negatif seperti
elektron

Untuk menghasilkan daya elektrik, kita
perlukan elektron tersebut untuk bergerak dalam satu sistem. Cara tersenang
untuk buat benda ini adalah dengan meletakkan dua jenis logam berbeza (elektrod)
seperti zink dan kuprum dalam larutan bergaram zink sulfate dan kuprum sulfate
(elektrolit).

Disebabkan dua jenis logam ini mempunyai
caj elektrokimia yang berbeza, maka elektron daripada logam dengan elektrokimia
negatif akan bergerak kepada logam dengan elektrokimia positif. Sama prinsip
macam magnet tadi. Elektron daripada zink akan merentasi elektrolit kepada
kuprum dan kitaran ini akan terus berlangsung. Benda ini sekaligus mencetuskan
daya elektrik.

Bagi belut elektrik, mereka tak mempunyai zink dan kuprum untuk dijadikan bateri, tapi mereka ada sel yang bertindak seperti bateri. Sebagaimana bateri yang mempunyai elektrod positif dan negatif, sel elektrogenik belut elektrik juga adalah sebegini.

Ia disusun dengan cara satu sel bercaj positif, dan di sebelahnya bercaj negatif. Perkara ini mewujudkan pergerakan elektron dan seterusnya daya elektrik. Setiap sel ini menghasilkan daya elektrik dengan volt yang rendah, tapi sekiranya semua diaktifkan, menggelupurlah lah kita jawabnya.

Tapi itulah, disebabkan sel elektrogenik belut elektrik ni banyak sangat, belut elektrik ni tak berbaloi untuk dimakan. Dah la daging tak bayak, nak tangkap pun sakit.

RUJUKAN:

Catania, Kenneth C. (April 2019).
“Shock & Awe”. Science American. 320 (4):
62–69.

Froese, Rainer and Pauly, Daniel, eds.
(2005). “Electrophorus electricus” in FishBase. December 2005
version.

Keynes, R. D., & Martins-Ferreira, H.
(1953). Membrane potentials in the electroplates of the electric eel. The
Journal of physiology, 119(2-3), 315-351.

Xu, Jian; Lavan, David (2008).
“Designing artificial cells to harness the biological ion concentration
gradient”. Nature Nanotechnology. 3 (11): 666–670.
Bibcode:2008NatNa…3..666X. doi:10.1038/nnano.2008.274. PMC 2767210. PMID
18989332.


Agesilaus II – Raja Dan Komander Sparta

Agesilaus II merupakan raja Sparta yang memerintah pada kurun ke-4 Sebelum Masehi. Beliau berasal dari keluarga Eurypontid, salah satu dari dua dinasti diraja Sparta (selain Agiad). Nama beliau masyhur berikutan kemenangannya ke atas Parsi di Anatolia, di samping kejayaannya dalam P3r4ng Corinthian. Namun, kekalahan Sparta di tangan Thebes dalam Pertempuran Leuctra yang berlangsung pada tahun 371 Sebelum Masehi secara efektif menamatkan dominasi Sparta di Peloponnese.

Menurut catatan sejarah, Agesilaus adalah putera kedua Archidamus II, raja Sparta yang memerintah dari tahun 477 hingga 426 SM bersama isteri keduanya, Eupolia sip uteri Melesippidas. Berikutan kemangkatan Archidamus, takhta Sparta diberikan kepada abang tiri Agesilaus yang bernama Agis II.

Agis II memerintah sehingga tahun 400 SM. Menurut tradisi Sparta, sebetulnya pewaris Agis adalah puteranya yang bernama Leothychidas. Namun ketika itu, tersebar khabar angin kononnya bapa sebenar Leothychidas adalah Alcibiades, seorang panglima dari Athen yang hidup di Sparta sebagai orang buangan. Dengan sokongan seorang panglima Sparta yang berpengaruh, iaitu Lysander (juga kekasih Agesilaus semasa muda), Agesilaus ditabalkan sebagai raja Sparta yang baru.

Dalam karya The Life of Agesilaus oleh Plutarch, beliau digambarkan sebagai seorang raja yang mesra dengan golongan ephor dan senator, iaitu dua kumpulan dalam sistem politik Sparta yang lazimnya bertelagah dengan raja-raja kota itu. Sebagai contoh, apabila seorang warga dijadikan sebagai anggota senat, Agesilaus akan menghadiahkannya sehelai jubah dan seekor kerbau. Dengan cara yang demikian, Agesilaus berhasil meningkatkan prestij dan pengaruhnya dalam kalangan rakyat jelatanya.

AGESILAUS SEBAGAI KOMANDER SPARTA

Sebagai seorang komander tentera, Agesilaus memulakan kempen pertamanya memerangi Parsi di Anatolia dengan matlamat membebaskan negara-negara kota Yunani di sana. Pengisytiharan p3r4ng terhadap Parsi ini sebahagiannya berpunca daripada hasrat Lysander yang mahu membantu rakan-rakannya yang sebelum ini terhutang budi kepadanya dalam meraih kerusi kuasa.

Memetik Plutarch, “Kala ini, Lysander berasa teruja untuk dihantar ke Asia demi membantu rakan-rakannya di sana. Sebelum ini, beliau membantu mereka mendapatkan jawatan gabenor dan raja kota. Namun kini, disebabkan oleh kezaliman dan kekejaman mereka, mereka diusir oleh warga kota dan bahkan ada pula yang dihukum bvnvh. Oleh kerana itu, Lysander memujuk Agesilaus supaya mengisytiharkan p3r4ng.”

KONFLIK DI TANAH AIR

Kempen ketenteraan Agesilaus berjalan lancar dan beliau meraih kemenangan demi kemenangan ke atas dua satrap Parsi, iaitu Pharnabazus dan Tissaphemes. Namun, beliau dipanggil pulang ke Yunani pada musim bunga tahun 394SM berikutan berlaku sejumlah penentangan terhadap hegemoni Sparta di sana, khususnya di Boeotia. Boeotia kemudian ditewaskan di Coronea pada tanggal 14 Ogos 394SM. Menjelang waktu itu, P3r4ng Corinthia sudah pun bermula dan makanya, Agesilaus terpaksa kekal berada di tanah besar Yunani untuk melindungi Sparta.

P3r4ng Corinthia melibatkan Sparta dan negara-negara kota sekuru memerangi Corinthia, Boeotia, dan Athens yang dibantu oleh Parsi, baik dari segi ketenteraan mahupun kewangan. Pada tahun-tahun awal pep3r4ngan, Agesilaus tampil unggul.

Pun begitu, kedua-dua belah pihak tidak berupaya menewaskan lawan masing-masing secara muktamad sekaligus membuatkan pep3r4ngan ini berlanjutan sehingga tahun 387SM. Pada tahun itu, perjanjian damai antara Sparta dan Parsi dimeterai. Perjanjian ini bukan sahaja menamatkan P3r4ng Corinthia, namun ia turut menjamin dominasi Sparta ke atas negara-negara kota Yunani di tanah besar Greece sambil negara-negara kota Yunani di tanah Asia pula diserahkan kepada Parsi.

Walau bagaimanapun, hegemoni Sparta tidak bertahan lama terutama apabila berlaku ketidakpuasan hati dalam kalangan warga negara-negara kota lain. Misalnya, Thebes memberontak pada tahun 379SM dan berjaya menewaskan Sparta. Kejayaan-kejayaan ini seterusnya membolehkan warga Athens meneguhkan kekuatan mereka sekaligus membentuk Konfederasi Athens Kedua. Pada tahun 371SM, warga Thebes sekali lagi menewaskan Sparta secara muktamad dalam Pertempuran Leuctra sekaligus menamatkan kekuasaan Sparta di tanah besar Yunani.

Keadaan ini tidak menjejaskan takhta Agesilaus. Pun begitu, beliau terpaksa menjadikan pasukan Sparta sebagai tentear upahan pada tahun 367 SM, dengan harapan dapat mencukupkan dana yang diperlukan bagi memerangi Thebes. Pada tahun itu, beliau dan pasukannya diupah oleh Ariobarzanes, satrap yang memberontak terhadap kekuasaan Parsi.

Seterusnya, khidmat beliau dicurahkan kepada Teos si raja Mesir yang berhasrat mahu memerangi Parsi di Syria. Namun, firaun ini digulingkan dan Agesilaus terpaksa memihak firaun baru, iaitu Nectanebo II. Beliau dan pasukan Sparta dihantar ke Mendes untuk menggulingkan raja palsu sebelum kemudiannya dihantar pulang ke Sparta. Namun, ketika pasukannya tiba di Cyrene, Agesilaus jatuh sakit dan meninggal dunia di situ.

TERJEMAHAN:

Wu Mingren. (3 Januari 2017). Agesilaus II, King of Sparta and Commander of Warriors. Ancient Origins. https://www.ancient-origins.net/history-famous-people/agesilaus-ii-king-sparta-and-commander-warriors-007298